
<שינויים בתקציב לשנת 2015>
<היו"ר משה גפני:>

בוקר טוב, אני מתכבד לפתוח את ישיבת ועדת הכספים. על סדר היום שינויים בתקציב לשנת 2015. 
בישיבה הקודמת היתה לנו פנייה של משרד המדע, התרבות והספורט, וקיימנו דיון על העניין הזה. אני מבקש לחזור ולרענן את הזיכרון של חברי הוועדה, היו מספר סעיפים בהעברה של משרד המדע והתרבות וקיימנו את הדיון בעניין הזה. אני דווקא מאוד שמחתי על הפנייה הזאת, מכיוון שהיו 9 מיליון שקל, גם על מו"פ – מחקר ופיתוח – במגזר הערבי, וגם למינהל התרבות של התרבות הערבית, שהעביר חבר הכנסת אחמד טיבי בסיכום עם משרד האוצר.

משרד האוצר אמר בדיון שהיה סיכום כבר לפני שנה, אבל לא החליטו לאיזה סעיפים זה יועבר ובימים האחרונים היתה החלטה שמעבירים את זה לשני הסעיפים האלה. 5 מיליון, נדמה לי, למינהל התרבות, ו-4 מיליון למו"פ. 
אני מברך את חבר הכנסת אחמד טיבי על ההישג הזה. זה לא הישג שרואים בכל יום, שהמגזר הערבי מקבל תקציב שהוא תקציב מעבר לתקציב הרגיל. אני חושב שהיתה פה עבודה קשה להשיג את זה. אני מברך אותך, חבר הכנסת אחמד טיבי, ואם אתה רוצה להוסיף משהו, תאמר, בגלל שאני הולך להצביע. אם אין הערות, אני הולך להצביע בגלל שהדיון התקיים. בבקשה, אחמד טיבי.
<אחמד טיבי (הרשימה המשותפת):>
תודה רבה, לך אדוני, אומנם היה צריך להעביר את זה בשבוע שעבר, אבל טוב מאוחר - - -
<היו"ר משה גפני:>
הנוהל לא אפשר.
<אחמד טיבי (הרשימה המשותפת):>
טוב מאוחר מאשר לעולם לא.

<היו"ר משה גפני:>
זה  לא בגלל שזה ערבי, זה בגלל הנוהל.
<אחמד טיבי (הרשימה המשותפת):>
אני מכבד את ההחלטה ואת הנוהל. שנה שלמה עבדנו על הנושא הזה, גם של תרבות ערבית. התקציב של משרד התרבות למינהל התרבות הערבית לפני שנתיים היה 11 מיליון, בשנה שעברה 15 מיליון, ותוספת של 5 מיליון היא לא דבר של מה בכך. 
אני חושב שההקשבה של אגף התקציבים ומשרד האוצר לצורך הזה ראויה להערכה ולדברי שבח, כך גם לגבי מו"פ – מחקר ופיתוח – בחברה הערבית. יש שני מרכזים, האחד זה מרכז הגליל, השני זה מו"פ משולש. אני חושב שהם ראויים לכל ההערכה ואני בטוח שהכסף הזה, גם של התרבות, גם של המו"פ – מחקר ופיתוח – יסייע רבות כדי לדחוף קדימה גם את פעילות התרבות וגם מחקר ופיתוח. אני גאה בכל האנשים ואני מודה לכל מי שסייע כדי להביא את הנושא לידי הצבעה וסיכום. תודה, אדוני, גם לך.

<היו"ר משה גפני:>
תודה רבה. חבר הכנסת עודד פורר.
<עודד פורר (ישראל ביתנו):>
יש לי שאלה לנציגי משרד המדע שנמצאים כאן. אמרתם בשבוע שעבר שאם יעבירו את הכסף ביום שני אי-אפשר יהיה לעשות אתו כלום, זאת אומרת, לא תספיקו. השאלה אם תספיקו או לא, או שאנחנו סתם עושים פה העברה.
<חביב קטן:>
אני נציג משרד המדע, התרבות והספורט. בעקבות דין ודברים שהיה פה עם חברי הוועדה ובעקבות אמירה ברורה גם של האופוזיציה וגם של יושב-ראש הוועדה, שנלך כאילו הפנייה כבר אושרה, דיברנו עם חשב המשרד וקיבלנו אישור חריג, לגבי שתי התקנות הרלוונטיות, לחייב את הכסף ולשלם את הכסף לאחר שהפנייה תעבור. הגופים יקבלו הודעה כבר היום. הכסף כבר חויב, עכשיו אנחנו צריכים רק להוציא את המזומן בגינן עד סוף השנה. החשב מאפשר לנו לעשות את הפעולה.
<עודד פורר (ישראל ביתנו):>
זאת אומרת שמה שאמרתם בדיון הקודם, שאי-אפשר, לא היה מדויק.
<חביב קטן:>
לא. בעקבות הדיון הקודם קיבלנו אישור חריג מחשב המשרד. לא יכולנו לעשות את זה ללא האישור החריג של החשב, והאישור ניתן בעקבות הדברים שנאמרו פה.

<היו"ר משה גפני:>
תודה רבה.

מס' פנייה לוועדה 161-167, 169-170, של משרד המדע והתרבות. מי בעד אישור הפניות, ירים את ידו. מי נגד? מי נמנע?
הצבעה

בעד הפניות – 5
נגד – 1
נמנעים – אין
פניות 161-167, 169-170 אושרו.
<אחמד טיבי (הרשימה המשותפת):>
אגב, הוא נציג של ישראל ביתנו.

<היו"ר משה גפני:>
הפנייה אושרה.
(מחיאות כפיים)

אני מודה לכם. אני מבקש להביא את הפניות של הביטחון.

<אחמד טיבי (הרשימה המשותפת):>
תודה לכולם.

<היו"ר משה גפני:>
למה אמרת שזה ישראל ביתנו ומה היתה הסיבה?
<עודד פורר (ישראל ביתנו):>
הוא רוצה שיכירו אותי, הוא מוטרד מכך שאני לא מספיק חשוף...
<אחמד טיבי (הרשימה המשותפת):>
הוא חבר כנסת חדש.

<עודד פורר (ישראל ביתנו):>
הוא רוצה שתהיה לי יותר חשיפה, אז הוא מפרגן לי, זה יפה...
<אחמד טיבי (הרשימה המשותפת):>
הציבור שלו עדיין לא יודע שהוא מתנגד לערבים.

<היו"ר משה גפני:>
אני מברך אותך, אחמד.

<אחמד טיבי (הרשימה המשותפת):>
תודה רבה, אדוני.

<היו"ר משה גפני:>
רבותי, אני עובר לסעיפים של משרד הביטחון. דיבר אתי גם ראש הממשלה, אנחנו נמצאים במצב שבו אנחנו חייבים לעשות את זה עכשיו אם אנחנו רוצים. אם אנחנו לא רוצים, זה לא יהיה. אם אנחנו רוצים, צריך לעשות את זה עכשיו, מכיוון שזה צריך לעבור מיד לוועדה המשותפת, גם לוועדת השירותים. ביקשתי לדון בזה מיד בהתחלה ולהחליט מה אנחנו עושים עם הנושא הזה.
אני מתחיל בעודפים, בקשה מספר 04-018. מי מסביר את זה?

<איליה כץ:>
היושב-ראש, אני מסביר את זה.
<היו"ר משה גפני:>
אני כבר הצלחתי להתבלבל, זאת אומרת, עד עכשיו החזקתי איכשהו. מה זה העודפים? אתם לוקחים מהעודפים האלה ומעבירים למשרד הביטחון, נכון?
<מיקי לוי (יש עתיד):>
אפשר הצעה לסדר, אדוני?

<היו"ר משה גפני:>
כן, אני אתן לך. התפלאתי שעד עכשיו לא ביקשת הצעה לסדר. 

תצטרך להסביר יותר באריכות, אני פשוט לא מבין. יש עודפים?
<איליה כץ:>
אני אשמח להסביר, היושב-ראש.

<היו"ר משה גפני:>
לפני זה חבר הכנסת מיקי לוי, שהיה סגן שר במשרד האוצר. לסגן שר האוצר יש הצעה לסדר.

<מיקי לוי (יש עתיד):>
בוקר טוב, אדוני, משרד האוצר, כדרכי בקודש – אנחנו בפינת 45 מיליארד השקל. 10% מהתקציב עבר כאן בעשרה ימים בערך, ואתם, למרות ההבטחות שלכם – לא אתם אישית, אתם יודעים שאתכם אני אוהב, אבל תמסרו לראש אגף התקציבים שלכם ולשר האוצר, שאני מתבייש בשבילם שהם לא מצאו כ-80 מיליון שקל עבור אימהות חד-הוריות. בושה וחרפה. לא אתם. אתם אחלה אנשים, רק שיהיה לכם אומץ, יעל, למסור את המסר הזה, ואני אחזור עליו במליאה וכאן בכל פעם מחדש – למרות ההבטחות של שר האוצר ושל ראש אגף התקציבים לתת מענק עידוד ליציאה לעבודה, באמת לרמה של החלשים ביותר בחברה הישראלית, לא מצאו את הכסף הזה. בושה וחרפה. תודה רבה, אדוני.
<היו"ר משה גפני:>
תודה רבה.

<רועי פולקמן (כולנו):>
כמו בכל דבר קצת סבלנות, וזה מטופל.
<מיקי לוי (יש עתיד):>
איזה סבלנות? כבר עברנו את 2015.

<רועי פולקמן (כולנו):>
זה תהליך מורכב.

<מיקי לוי (יש עתיד):>
זה לא תהליך מורכב - - -
<רועי פולקמן (כולנו):>
זה כן תהליך מורכב - - -

<מיקי לוי (יש עתיד):>
תקשיב. בחיי.

<רועי פולקמן (כולנו):>
- - - אתה יודע את הסיפור הזה, אתה היית שם.
<מיקי לוי (יש עתיד):>
תקשיב, זה עבר בקריאה הראשונה, אל תספרו סיפורים.

<רועי פולקמן (כולנו):>
חשבנו שזה לא טוב מספיק.

<מיקי לוי (יש עתיד):>
לא מספיק טוב? מתווכחים אתי לא לתת שנה, הסכמתי לתת תשעה חודשים, אמרו לי: לא 10,200. עזוב אתה לא מתמצא.
<היו"ר משה גפני:>
זה הצעה לסדר, ואל תנהל אתו ויכוח על זה.

<רועי פולקמן (כולנו):>
אנחנו מסכימים.
<היו"ר משה גפני:>
אני גם מסכים אתו. אני חושב שזה צריך להיעשות.
<רועי פולקמן (כולנו):>
אנחנו מסכימים, אבל צריך לעשות את זה כמו שצריך.

<עודד פורר (ישראל ביתנו):>
את הכול עושים כל הזמן כל-כך כמו שצריך שבסוף לא עושים שום דבר, כל הזמן דוחים ודוחים.
<רועי פולקמן (כולנו):>
לא. לא נכון - - -

<היו"ר משה גפני:>
רבותי, זה לא דיון, זה הצעה לסדר. תודה רבה.
אני רוצה הסבר על העודפים, אבל אני רוצה לפני זה להגיד שאני מבין שאתם נמצאים בלחץ גדול, גם אנחנו בלחץ. אנחנו כוועדה נמצאים בלחץ. אני לא כל-כך מבין את התהליך הזה, אבל אני רוצה שתדעו, אני לא מתכוון לשחק עם העניין הזה. אני לא אקבל יותר העברות כאלה, אם יגיעו בשנה הבאה. זאת אומרת, לא בשנה הבאה – גם אני התקלקלתי בכנסת – ב-2016, באמצע תשע"ו. אם אני אתחיל לקבל גם בשנת התקציב הבאה כאלה פניות, אני פשוט לא אביא את זה לוועדה. אתם תצטרכו להסביר לפי הנוהל החדש שיעל הודיעה פה. יעל מבורך הודיעה שהיא מקבלת את זה. אתם תצטרכו להסביר. אני לא אצטרך עכשיו לשמוע ממך מה זה העודפים האלה. ההסבר יהיה צריך להיות מפורט, שנדע בדיוק מאיפה בא הכסף, לאן הוא הולך, למה זה בתהליך הזה. תצטרכו להסביר. תהיה לכם יותר עבודה במשרד, פחות עבודה בוועדה. תדעו שאנחנו לוקחים את העניין הזה ברצינות. זה נוהל שהתקבל כאן פה אחד, אנחנו לא מתכוונים לשנות מהדבר הזה, ותצטרכו להתארגן לעניין לקראת 2016. עכשיו תסביר לנו מה זה העודפים האלה.
<איליה כץ:>
אדוני היושב-ראש, חברי הוועדה, אנחנו מעבירים פה למעשה עודפים לא מחויבים משנת 2014 בסך של כ-1.250 מיליארד, לטובת שימושים של משרד הביטחון, כפי שיוסבר. העודפים הלוא מחויבים האלה הם עודפים בניגוד לעודפים שהועברו על-ידי הוועדה, שאושרו על-ידי הוועדה בשבוע שעבר. בשבועיים האחרונים הוועדה אישרה העברת עודפים מחויבים בהיקף של כ-24 מיליארד שקל. העודפים המחויבים האלה למעשה הועברו, כל עודף מהתוכנית שבה הוא נוצר, לתוכנית בשנה העוקבת. העודפים האלה, בסך של כ-1.2 מיליארד הם עודפים שלא נוצלו בשנה הקודמת, הם לא נוצלו ב-2014, לא נוצרו התחייבויות בגינם, העודפים האלה יכולים להיות מוחזרים לטובת תשלום החוב הלאומי של המדינה, אבל בעקבות סיכום תקציבי בין משרד האוצר ומשרד הביטחון, בעקבות החלטה של שר האוצר, הוחלט להשתמש בעודפים האלה לשימוש בצרכים ביטחוניים.
<היו"ר משה גפני:>
זה לא עודפים, זה רזרבות.

<איליה כץ:>
אלה לא רזרבות. הכוונה היא שאלה כספים שאושרו - -

<היו"ר משה גפני:>
שלא השתמשו בהם.
<איליה כץ:>
- - לניצול בשנת 2014. במצב שגרתי שבו לא מתקבלת כל החלטה, העודפים האלה משמשים - -
<היו"ר משה גפני:>
לכיסוי חובות.
<איליה כץ:>
- - לטובת כיסוי חובות. השנה התקבלה החלטה בדבר הצרכים של אותם עודפים. זו לא החלטה שמתקבלת בכל שנה. לפעמים העודפים האלה חוזרים לטובת כיסוי חובות. השנה התקבלה החלטה שהעודפים האלה ישמשו לטובת צרכים ביטחוניים. מה שאנחנו עושים למעשה בפנייה, אנחנו מעבירים בהתאם לסעיף 13 לחוק יסודות התקציב – אנחנו מעבירים את העודפים לטובת תוכניות רזרבה במשרדי הממשלה השונים, ומתוכניות הרזרבה במשרדי הממשלה השונים אנחנו מעבירים את זה לסעיף 47 ברזרבה הכללית, ומשם לסעיף 15, שזה משרד הביטחון.
<מיקי לוי (יש עתיד):>
יש לי שאלה ליועצת המשפטית, אדוני.
<היו"ר משה גפני:>
אני כבר אאפשר. תקציב הביטחון יעמוד עכשיו על סכום גדול, יחד עם מה שהיה קודם - - -
<מיקי לוי (יש עתיד):>
70.
<היו"ר משה גפני:>
69.
<מיקי לוי (יש עתיד):>
על-פי החוק, כספים שלא נוצלו, לא מועברים, כמו שהוא כרגע ציין, אמורים לחזור לאוצר ולכסות את החוב הלאומי או את חלקו. מה הבסיס החוקי להעברתם כמו שהם ביקשו כרגע? הכספים האלה בפעם הראשונה – אולי יש ותיקים ממני, אני לא יודע – כנראה בפעם הראשונה מתגלגלים לשנה הבאה במקום לחזור ולכסות את החוב הלאומי.
<רועי פולקמן (כולנו):>
לא פתחת בלהגיד רפואה שלמה ליועצת המשפטית.
<מיקי לוי (יש עתיד):>
ברוכה הבאה ורפואה שלמה.

<שגית אפיק:>
תודה רבה.

<היו"ר משה גפני:>
עודד.

<עודד פורר (ישראל ביתנו):>
השאלה שלי לאוצר. בשבוע שעבר כמדומני אישרנו פה תוספת לחוק חיילים משוחררים. היה פה ממש דיון עמוק, אישרנו תוספת, ועכשיו אתם מקצצים פה 170 מיליון שקל מחוק חיילים משוחררים. רק לפני שבוע אמרתם שחסר לכם, והעברנו.

<היו"ר משה גפני:>
שאלה טובה. תרשום אותה, בגלל שתיכף תענו על הכול.

<עודד פורר (ישראל ביתנו):>
 לפני חמש דקות אישרנו העברה למשרד המדע והתרבות, אבל מקצצים עכשיו 3.5 מיליון שקל ממשרד המדע והתרבות. הפינג-פונג הזה כדי להטביע בתוך ים של סעיפים את ההעברות האלה נראה לי קצת לא הגון גם כלפי הוועדה.
<היו"ר משה גפני:>
תודה. זהבה.

<זהבה גלאון (מרצ):>
אדוני, יש לי שלוש הערות – שתי התייחסויות והערה. כשאנחנו יושבים כאן עכשיו מתכנסת הוועדה המשותפת לתקציב הביטחון. על מה הם דנים ועל מה אנחנו דנים? אני מודה שאני לא מצליחה להבין.
<היו"ר משה גפני:>
הקצב פה מהיר מדי. אישרנו הרבה כסף למשרד הביטחון. הרבה כסף בלי זה. לכן אמרתי שתקציב הביטחון הופך להיות מאוד גדול מבחינת ההיקף שלו. רק שתדעי, הוועדה המשותפת דנה על ההעברות שהעברנו בשבועיים האחרונים לתקציב הביטחון. לא קיימנו דיון, אלא רק על המסגרת של מה שהביאו לנו. הוועדה המשותפת מקיימת דיון על השימושים בכסף הזה. ואם נאשר את הכסף הזה, זה גם יעבור לוועדה המשותפת. זאת הערה אחת. הלאה.
<זהבה גלאון (מרצ):>
אדוני היושב-ראש, התקציב של משרד הביטחון הוא מפלצתי. בגדול, אין עליו בקרה. בכל שנה הוא גדל וגדל וגדל. אני רוצה לשאול, לא ידעו על הכסף הזה לפני כחודש כשאישרנו את התקציב? איפה היו כולם, איפה היינו אנחנו ואיפה היה משרד הביטחון?

<מיקי לוי (יש עתיד):>
זו שאלה שנשאלת כל הזמן.

<זהבה גלאון (מרצ):>
רגע. השאלה הנוספת שאני רוצה לשאול - - -

<היו"ר משה גפני:>
כן, זהבה. בבקשה.
<זהבה גלאון (מרצ):>
נקודה ראשונה. לא ידעו על הכסף הזה לפני כחודש? זו נקודה ראשונה. נקודה שנייה. למיטב זכרוני, תתקן אותי, אדוני היושב-ראש, אם אני טועה, אמרו שכל התוספות לתקציב הביטחון יהיו תלויות ביישום המלצות דוח לוקר, ואמרו שכל הניפוח של תקציב הביטחון מותנה בזה. אני שואלת האם עכשיו, הבקשה שמונחת לפנינו, האם יש קשר בינה לבין יישום המלצות דוח לוקר? האם יש הלימה? האם מישהו עוקב אחרי זה? אנחנו צריכים לדעת את זה, אחרת אנחנו עוד פעם חותמת גומי של משרד הביטחון. אם מסבירים לנו, דרך אגב, שזה לצרכים ביטחוניים חשובים, אני לא מזלזלת ולא מתווכחת, אני רק חושבת שהשיטה הזאת עושה צחוק מהוועדה.
<היו"ר משה גפני:>
טוב. אני אבקש קודם כול מהיועצת המשפטית שתשיב על השאלה הזאת וממשרד האוצר להשיב על השאלות של זהבה. רק מבחינת העובדות – אני לא מייצג את הממשלה בעניין הזה, אני לא יכול לדבר בשמם, אבל העובדות היו כאלה שהתקציב שהובא לכאן לאישור, לאחר שהוועדה המשותפת אישרה, היה תקציב שידענו והודיעו לנו שהוא לא יהיה התקציב הסופי, היה מדובר על 56.1 מיליארד שקל.
<ששון חדד:>
56.9.
<היו"ר משה גפני:>
56.9. אמרו שזה לא יהיה התקציב הסופי, פשוט לא הגיעו להסכמה. בין ראש הממשלה ושר האוצר ושר הביטחון היה ויכוח בעניין הזה, ולא היתה לנו אפשרות לעכב יותר את העניין. אני לא הסכמתי להביא את זה לכאן לדיון מבלי שתהיה החלטה של הוועדה המשותפת, מפני שההחלטה המקורית של הוועדה המשותפת היתה להתנגד לתקציב הזה, ואמרתי: אני לא אהיה הגוי של שבת. לא שחס וחלילה אני מזלזל בגויים, אני מכבד את השבת ואני לא רוצה לאשר תקציב שהוועדה המשותפת מתנגדת לו. לא רק שהיא לא הצביעה בעד, לא רק שהיא לא נמנעה, היא הצביעה נגד. היא אמרה: צורכי הביטחון של מדינת ישראל לא יכולים לעמוד בסכום הזה. רק לאחר שהם קיבלו החלטה ושהיתה הסכמה שיעלו וישנו את תקציב הביטחון, רק אז הצביעו שם ורק לאחר מכן הסכמתי להביא את זה לכאן לאישור. 
ידענו מראש שאנחנו נמצאים במצב אנומלי, ממש מצב שהוא מתחת לכל ביקורת מבחינת ההתנהלות – כשאנחנו מאשרים תקציב מדינה אחד המרכיבים המרכזיים של תקציב המדינה זה תקציב הביטחון, אנחנו ידענו שאנחנו לא מאשרים את התקציב האמיתי ואנחנו ידענו שיגיעו העברות. לא ידענו מה סדרי הגודל שזה יגיע, אבל ידענו שזה יגיע, מכיוון שזה לא היה תקציב ריאלי לדעת כולם. זו היתה תמונת המצב.
למיטב ידיעתי זה לא הותנה בוועדת לוקר. הוויכוח על ועדת לוקר, אני חושב שממשיך עד עכשיו, אבל אני לא רוצה לענות על זה בכלל. משרד האוצר ומשרד הביטחון צריכים להשיב על השאלות האלה. אני יודע רק מבחינת העובדות. בדקתי את זה לפני שזה הגיע לכאן. מה שאני אומר אלה העובדות, לא הפרשנות. ששון, אתה תצטרך להשיב, היועץ הכלכלי של הרמטכ"ל, אבל קודם כול היועצת המשפטית, משרד האוצר ואחרי זה משרד הביטחון. בבקשה, שגית.

<שגית אפיק:>
סעיף 13 לחוק יסודות התקציב למעשה קובע בדיוק את ההליך שנעשה כאן לגבי העודף. סעיף 13 לחוק יסודות התקציב קובע שאם נותר עודף באחד מסעיפי התקציב בחוק התקציב בשנת כספים רשאי שר אוצר בהודעה לוועדה להתיר את השימוש באותו סכום גם לתוכניות אחרות שבאותו סעיף תקציב. במקרה הזה נאמר כאן שהתקבלה החלטת ממשלה איך ולאן להעביר את הכסף ומהם היעדים שלו, ולכן ההליך מבחינה משפטית הוא הליך תקין שעונה על תנאי החוק. אני לא יודעת עובדתית אם זה נעשה הרבה פעמים, אבל זה לא משנה.

<היו"ר משה גפני:>
זה היה בעבר.

<איליה כץ:>
רק לחדד, זה סיכום תקציבי.
<היו"ר משה גפני:>
תודה רבה. בבקשה, כץ.

<איליה כץ:>
לגבי השאלה של חבר הכנסת פורר, נשאלנו איך יכול להיות שהוספנו לתקציב החימ"ש, לתקציב המדע ותקציב התרבות בהעברות קודמות ועכשיו אנחנו מורידים. למעשה אנחנו עושים הפרדה בין תקציב 2015, כשבתקציב 2015 צריכים להוסיף תקציב לטובת מימוש היעדים שעליהם סוכם ושהוסברו בוועדה לבין תקציב 2014 שבו נשארו עודפים לא מחויבים, כפי שהסברתי, שהם מועברים כעת לצרכים חדשים בתקציב 2015.
<היו"ר משה גפני:>
תודה רבה. היועץ הכלכלי של הרמטכ"ל, בבקשה. תסביר לנו את התהליך הזה בכלל אם אתה יכול לשפוך אור על כל מה שאנחנו עושים עכשיו. אנחנו מרגישים קצת במבוכה. אני לא יודע אם אתה מרגיש נוח עם העניין הזה, אתה בטח דואג לתקציב הביטחון וזה בסדר, אבל התהליך מבחינתנו הוא תהליך שאתה צריך איכשהו להסביר. מכיוון שכפי שאמרתי אישרנו תקציב לא ריאלי, עכשיו, במהלך השבועיים האחרונים, העברנו הרבה מאוד תקציב למשרד הביטחון. הוועדה אישרה את התקציבים האלה, ועכשיו אנחנו מקבלים הלאה עודפים ומהעודפים לרזרבה, על-פי החוק כמובן, ומהרזרבה אנחנו מעבירים את זה למשרד הביטחון. האם אתה יכול להסביר את זה וגם את השאלה שנשאלה פה לגבי דוח לוקר? בבקשה, תא"ל ששון חדד.
<ששון חדד:>
צהרים טובים - - -
<היו"ר משה גפני:>
איזה צהרים? אנחנו בבוקר. אתה יודע מה הולך להיות פה עד הצהרים?

<ששון חדד:>
בשבילנו צהרים מתחיל מוקדם.

<היו"ר משה גפני:>
תסתכל איזה העברות יש פה. אתה כבר בצהרים?

<ששון חדד:>
קמנו מוקדם, זה צהרים בשבילנו.

<היו"ר משה גפני:>
בבקשה.

<ששון חדד:>
למעשה אני אנסה לסקור את זה, ודניאלה פרתם ממשרד האוצר, שהיא שותפה מלאה שלנו, היא תבהיר כל מה שקשור לצד התקציבי. אני אנסה רגע להבהיר את נקודת המבט שלנו.

הצגנו את תקציב 2016, ותקציב 2015, כמו שאמר היושב-ראש המכובד לוועדה המשותפת שבסופו של דבר היא הצביעה נגד, התקציב פשוט לא כיסה את המחויבות המינימלית שלנו, דהיינו, לא את האימונים ולא את התע"מ של שנת 2016. היינו אמורים להתחיל את השנה הזאת באפס ולעצור את הכול, כי התקציב לא כיסה את זה. 
הסוגיה הזאת היתה לפתחו של ראש הממשלה כבר בהחלטה שלו, בלילה של התקציב הוא אמר שהוא הולך להוסיף כסף לביטחון והוא הבין שזה לא מספיק. היה דיאלוג ארוך בינינו לבין האוצר שמטרתו להגיע לסיכום שמביא בחשבון גם את המלצות ועדת לוקר וגם נושאים נוספים. 
בסיכום הזה אחרי מסע ארוך – גם מסע נפשי – אנחנו מגיעים לסיכום שבו יש אמון הדדי. זה הבסיס של הסיכום הזה, ומכאן אנחנו רוצים ללכת יד ביד לא ראש בראש לכל הוועדות, וזה גם אחד מהמופעים האלה. אני מעולם לא הייתי במופע בוועדת הכספים, תמיד זה היה פינה של האוצר, לכן כאן אנחנו נכנסים לשיטה חדשה, לפחות בינינו - - -
<היו"ר משה גפני:>
אנחנו מקדמים אותך בברכה, ואתה אורח רצוי כאן.

<ששון חדד:>
אנחנו מתחילים דרך חדשה.

הסיכום הזה למעשה לקח את ועדת לוקר, לקח את כל הדברים האלה וסיכם אותם. חתמנו על הסיכום הזה ב-24 בנובמבר בשעה 02:00 בלילה. שם זה נחתם בין השרים, בין כל הוועדות המקצועיות. למעשה הסיכום לא בא לידי ביטוי, לא בספר של 2015 ולא בספר של 2016, הם הוגשו לפני כן, אבל ביקשנו מהוועדה לאשר אותם, ואנחנו נשלים את הדברים.

מה שעולה כאן זה חלק מהסיכומים. אגב, בוועדה המקבילה, לשאלתה של חברת הכנסת זהבה גלאון, הוועדה המשותפת כרגע דנה בפרטי הסיכום. אנחנו מציגים את פרטי הסיכום אחד לאחד, מה סוכם בכל שנה, כל מתווה, כל דבר, כל רפורמה, אנחנו מציגים אותם בצורה מסודרת. הסיכום הזה נוגע גם ל-2015 וגם לכל  תר"ש – תוכנית רב-שנתית – לאחר מכן. 
החלקים של 2015 אומרים שאנחנו מתחילים, למעשה צוותים שונים ומשונים, בנושאים רבים של התייעלות, של חסמים, וכן הלאה וכן הלאה, ובמקביל מקבלים תוספת שנותנת לנו מענה ל-2015, ונותנת לנו מענה שמאפשר לנו להתחיל את 2016 בצורה מסודרת, כאשר ההשלמה של 2016 תהיה רק כשנשלים את כל מה שנכתב בסיכום, ויש שם רשימה ארוכה מאוד של דברים שאני לא אפרט כאן מטעמי סיווג ומטעמים אחרים. אני לא אפרט את כל הצעדים, אבל כל הצעדים האלה יהיו תנאי לקבלת המשך התקציב. 
הצעד הראשון שנעשה, שהוא מתואם בינינו ובאמון מלא, זה לקבל את התקציב עכשיו, בשביל לאפשר את הסיום של 2015 – מחויבויות קטנות – ולאפשר לנו לפתוח את 2016 בצורה מסודרת, למרות שתקציב 2016 לא נותן מענה לכלום מבחינת היכולת שלנו להתחיל השנה באימונים וכן הלאה. למעשה זה חלק מהאמון ההדדי שיש בינינו לבין האוצר והתמיכה שהם נותנים לנו בשביל שנוכל להתחיל ברגל ימין את שנת 2016.
המשמעות של אי-העברה של זה שאנחנו בשוקת שבורה. למעשה זה קריטי ביותר בשבילנו מבחינה ביטחונית, לא מבחינה תקציבית, להעביר את ההעברות האלה עכשיו ובמועד הזה, כדי לאפשר לנו, כמו שאמרתי, את התחלת השנה בצורה מלאה.

במקביל, מה שקורה לנו, יש לנו את התוכנית הרב-שנתית, "גדעון", שאנחנו כרגע בשלבים סופיים שלה בתוך הצבא, כבר הצגנו את העקרונות, אבל את התוכנית עצמה נציג בשבוע-שבועיים הקרובים – לא משנה התאריך המדויק – והסיכום הזה, שהביטוי הראשון שלו מופיע בוועדה הזאת, מביא לנו את היכולת לבנות את תר"ש גדעון בצורה מסוכמת ומסודרת. להבנתנו זו פריצת דרך. הפעם הראשונה שזה קרה לנו, זה קרה לנו בתר"ש תפן ב-2008. מאז, מ-2012 למעשה, אנחנו בלי תוכנית רב-שנתית מעוגנת תקציבית, והסיכום הזה מאפשר לנו את הדבר הזה, וזה סיפור הצלחה אם יקרה. אם לא, אנחנו צריכים לפתוח מחדש הכול. תודה.
<זהבה גלאון (מרצ):>
אדוני, יש לי הערה שלא קשורה לדברים שנאמרו. תרשה לי, אדוני.
<היו"ר משה גפני:>
בבקשה, זהבה.

<זהבה גלאון (מרצ):>
החברים מוועדת הכספים בוועדה המשותפת של ועדת החוץ והביטחון וועדת הכספים הם חברים מתוקף היותם חברי ועדת הכספים. אני לא מוכנה לדבר הזה, בכל הכבוד להם, הם יושבים שם בוועדה, ומה אנחנו? – אני לא רוצה להשתמש במילה חריפה – הם יושבים בוועדה הזאת מתוקף תפקידם, שיתכבדו ויבואו להצביע על תקציב הביטחון. אני מבקשת שלא תצביע. אני לא חברה בוועדה - - -

<היו"ר משה גפני:>
שהם לא יצביעו. אנחנו ועדת העל, אנחנו לא הוועדה המשותפת.
<זהבה גלאון (מרצ):>
שלחת אותם לוועדה המשותפת - - -
<היו"ר משה גפני:>
שלחתי אותם והם לא יכולים לעשות את הדיונים האלה.

<זהבה גלאון (מרצ):>
אתה שלחת אותם לוועדה המשותפת מתוקף היותם חברי ועדת הכספים - -
<היו"ר משה גפני:>
אני מסכים אתך.

<זהבה גלאון (מרצ):>
- - אני לא מוכנה להצביע על זה. אני לא מוכנה שאף אחד פה, שהוא לא חבר בוועדה המשותפת יצביע על זה. אם רוצים, שיתכבדו ויבואו לפה, יבואו להצביע על הבקשה, ואחר-כך שילכו לוועדה המשותפת. מה זה?

<היו"ר משה גפני:>
אני מבקש ממנהל הוועדה להודיע להם. היות שיש פה הצבעות עכשיו, אני מבקש שהם לא ידונו בזה.

<טמיר כהן:>
שלא ידונו שם?

<היו"ר משה גפני:>
להודיע להם שלא ידונו שם. אנחנו הוועדה.

<טמיר כהן:>
אתם תיקנתם את התקנון שאסור לעשות את זה במקביל.

<זהבה גלאון (מרצ):>
זה מעשה שלא ייעשה.

<היו"ר משה גפני:>
זהבה, אני מסכים אתך. על-פי התקנון הם יכולים לעשות את זה, על-פי הנושא המוסרי הם לא יכולים לעשות את זה, ואני מבקש להודיע להם, שעד שלא מסתיימות, לפחות ההצבעות על תקציב הביטחון, לא יכול להיות הדבר הזה, שיחכו.

<זהבה גלאון (מרצ):>
הם יושבים שם ואנחנו פה - - -

<היו"ר משה גפני:>
אני מסכים אתך. זה לא בסדר. מישהו רוצה להשלים?

<דניאלה פרתם:>
האמת היא שששון הציג את רוב הדברים. בהמשך להערתך, חברת הכנסת זהבה גלאון, בחודשים האחרונים בהמשך לעבודת מטה מאוד מאומצת ומשותפת של משרד הביטחון ומשרד האוצר, וכן בעקבות המלצות ועדת לוקר, שהיה להן חלק מאוד משמעותי בתהליך, הגענו לחתימה – מה ששון ציין – לפנות בוקר של ה-24 באוקטובר - -
<ששון חדד:>
נובמבר.
<דניאלה פרתם:>
- - חתימה על הסיכום התקציבי, שכולל תוספות תקציביות שמותנות ביישום שינויים מבניים שיאפשרו מתווה תקציבי ארוך טווח למערכת הביטחון. בעקבות חתימה על הסיכום אנחנו באים לפה להציג את התוספת שאמורה להתקבל לשנת 2015 לתקציב הביטחון, תוספת בסך 2.5 מיליארד שקל לתקציב הביטחון, כשההסברים יינתנו בוועדה.
<היו"ר משה גפני:>
צריך להתקשר למנהל הוועדה, שיחכה לפחות עד שאנחנו מסיימים פה.

<זהבה גלאון (מרצ):>
שיבואו לפה להצביע. כל מי שיושב שם שיבוא לפה.

<היו"ר משה גפני:>
כל מי שיבוא, שידע עכשיו שאנחנו מצביעים על תקציב הביטחון.

<היו"ר משה גפני:>
יש עוד שאלות? מישהו רוצה לשאול.

<קריאה:>
- - -

<היו"ר משה גפני:>
ייפול בהצבעה, לא נורא. כך מתנהל הדבר. יש דברים יותר חשובים בוועדות אחרות, צריכים להעביר חוקים מוועדת הכספים לוועדת אלי כהן. יש דברים יותר חשובים בכנסת...
04-018 – האם על כל העודפים זה אותו דבר?

<איליה כץ:>
ההסבר הוא אותו הסבר.
<היו"ר משה גפני:>
אני מבקש שתסביר את כולם. תאמר גם את מספר הפנייה לוועדה וגם את ההסבר. על איזה משרדים מדובר? 04-018 זה משרד ראש הממשלה.

<איליה כץ:>
משרד ראש הממשלה – 04-018. אנחנו מעבירים עודף לא מחויב של 47 מיליון ש"ח.
<היו"ר משה גפני:>
הלאה.

<איליה כץ:>
05-007 זה משרד האוצר, מעבירים 21 מיליון ש"ח.
<היו"ר משה גפני:>
לרזרבה.

<איליה כץ:>
נכון. למעשה הפנייה הזאת מעבירה את העודף מ-2014 ל-2015, ולאחר מכן יש פנייה שמושכת את הכסף - - -

<היו"ר משה גפני:>
אחר-כך נדבר על אחר-כך, קודם אנחנו מדברים על מה שאנחנו צריכים להצביע עליו עכשיו.

<איליה כץ:>
06-005. אנחנו מעבירים 11 מיליון שקל.

07-006. אנחנו מעבירים 36 - - -

<קריאות:>
- - -

<היו"ר משה גפני:>
בבקשה, איליה.

<איליה כץ:>
08-004 – אנחנו מעבירים כ-73 מיליון שקל; 11-003 – אנחנו מבקשים להעביר כ-37 מיליון שקל; 12-005 – אנחנו מבקשים להעביר כ-54 מיליון שקל; 13-020 – מבקשים להעביר כ-17.9 מיליון שקל; 15-007 – מבקשים להעביר כ-7 מיליון שקל; 17-009 – אנחנו מבקשים להעביר 127.6 מיליון שקל; 19-012 – אנחנו מבקשים להעביר כ-3.2 מיליון שקל; 20-004 – אנחנו מבקשים להעביר כ-163 מיליון שקל; 23-004 – אנחנו מבקשים להעביר כ-22.6 מיליון שקל; 26-006 – מבקשים להעביר כ-2.2 מיליון שקל; 27-002 – מבקשים להעביר כ-14 מיליון שקל; 29-005 – מבקשים להעביר כ-7 מיליון שקל; 30-006 – מבקשים להעביר 1.5 מיליון שקל; 32-005 – מבקשים להעביר כ-29 מיליון שקל; 34-007 – מבקשים להעביר כ-4.2 מיליון שקל; 36-007 – אנחנו מבקשים להעביר כ-2.2 מיליון שקל; 37-005 – 2.5 מיליון שקל; 39-004 – כ-1 מיליון שקל; 42-004 – כ-4.5 מיליון שקל; 45-001 – כ-80.4 מיליון שקל; 56-005 – כ-171.9 מיליון שקל; 47-004 – כ-23 מיליון שקל; 51-006 – כ-5.5 מיליון שקל; 54-010 – 6.6 מיליון שקל; 68-004 – כ-700,000 שקל; 83-022 – כ-276 מיליון.

<באסל גטאס (הרשימה המשותפת):>
האם אנחנו אמורים להבין מה הוא אומר?

<היו"ר משה גפני:>
כן, והוא הסביר קודם.

<באסל גטאס (הרשימה המשותפת):>
איך? 

<היו"ר משה גפני:>
אני הולך להגיד עכשיו.

<באסל גטאס (הרשימה המשותפת):>
איך מבינים, אדוני היושב-ראש?

<היו"ר משה גפני:>
אני אגיד לך. אתה תראה, אתה תבין. שנייה.

<באסל גטאס (הרשימה המשותפת):>
קצת כבוד לחברי הכנסת. 
<היו"ר משה גפני:>
אבל הוא הסביר קודם.

<באסל גטאס (הרשימה המשותפת):>
קצת כבוד לחברי הכנסת. אי-אפשר להמשיך כך. אי-אפשר.
<היו"ר משה גפני:>
הבנתי.
<באסל גטאס (הרשימה המשותפת):>
אי-אפשר להמשיך להעליב את האינטליגנציה שלנו.
<היו"ר משה גפני:>
אתה תראה שאפשר. אל תתחייב ב"אי-אפשר".
<באסל גטאס (הרשימה המשותפת):>
אני לא אקבל, אתה יכול. אני לא אמשיך לקבל את העלבון הזה, גם מגפני.
<היו"ר משה גפני:>
אתה תשמע את ההסבר של משרד האוצר. זה לא גפני.

<באסל גטאס (הרשימה המשותפת):>
הוא לא מסביר.
<היו"ר משה גפני:>
תקשיב לי רגע. אתה לא היית.
<באסל גטאס (הרשימה המשותפת):>
מתי הייתי אמור לקבל את הדפים?

<היו"ר משה גפני:>
כל הזמן זה אצלך.

<באסל גטאס (הרשימה המשותפת):>
לא קיבלתי את זה.

<היו"ר משה גפני:>
קיבלת.

<באסל גטאס (הרשימה המשותפת):>
אני לא יכול לפתוח את הלינק שלך.

<היו"ר משה גפני:>
קיבלת.

<באסל גטאס (הרשימה המשותפת):>
לא קיבלתי. אני לפחות משקיע בלבקש. טלפנתי חמש פעמים לטמיר כהן ולשגית ואמרתי להם שהם לא שולחים לנו את החומר בזמן. מספיק עם העלבון הזה.
<היו"ר משה גפני:>
באסל, אני לוקח אותך ברצינות, אני הולך להשיב לך נקודה-נקודה.

<באסל גטאס (הרשימה המשותפת):>
אני לוקח את עצמי ברצינות, אני לוקח את הוועדה ברצינות, אבל אתה לא לוקח אותנו ברצינות, אדוני היושב-ראש.
<היו"ר משה גפני:>
אני הולך להסביר לך. רגע. רגע. למה באת עצבני היום?

<באסל גטאס (הרשימה המשותפת):>
4 שעות אני בכביש 6 כדי להספיק להגיע.

<שולי מועלם-רפאלי (הבית היהודי):>
שמענו שהיתה תאונה קשה מאוד.

<באסל גטאס (הרשימה המשותפת):>
בסוף אני מגיע לדיון שהוא מרביץ מספרים שם, ואנחנו כמו ילדים בכיתה א'.

<באסל גטאס (הרשימה המשותפת):>
יש חבר אחד בוועדת הכספים שמבין על מה אנחנו מצביעים? על מה אנחנו הולכים להצביע?

<היו"ר משה גפני:>
אני הולך להגיד לך.

<באסל גטאס (הרשימה המשותפת):>
למה שלא יהיה לי זמן ללמוד את זה לבד?

<היו"ר משה גפני:>
שנייה. אין לך מה ללמוד שם. אני הולך להגיד לך מה יש שם. דקה. הוא הסביר קודם. אפילו אני, שאמרתי שאני לא מבין, אפילו אני בסוף הבנתי. קודם כול, לגבי הנושא של ההעברות, זה נמצא באתר הוועדה, לפי דעתי כבר מיום חמישי.
<טמיר כהן:>
מרגע שזה הגיע.

<היו"ר משה גפני:>
זה נמצא ודאי כמה ימים.

<באסל גטאס (הרשימה המשותפת):>
אנחנו לא יכולים להיכנס. 
<היו"ר משה גפני:>
באסל, אתה לא יכול להיכנס, תפתור את הבעיה הזאת.

<באסל גטאס (הרשימה המשותפת):>
הבנתי שיש תלונות, לא רק לי.
<היו"ר משה גפני:>
באסל, נפתור את הבעיה. זה לא עומד לדיון העניין הזה, ברור שזה צריך להיות אצלך. 
אמר איליה כץ, נציג משרד האוצר, ואישר את זה גם ששון חדד, היועץ הכספי של הרמטכ"ל, יש הסכם, הממשלה עשתה הסכם – ראש הממשלה ושרי האוצר והביטחון – וכדי ליישם את ההסכם הזה הם לוקחים עודפים לא מחויבים ממשרדים שונים, שבהם יש כסף, והכסף הזה עובר ליישום ההחלטה להגדיל את תקציב הביטחון. אלה כספים שנמצאים במשרדים השונים, שלא משתמשים בהם, ואם לא לוקחים אתם עכשיו, זה עובר לכיסוי החובות של מדינת ישראל.
<באסל גטאס (הרשימה המשותפת):>
יותר טוב. מצוין.
<היו"ר משה גפני:>
04-018, משרד ראש הממשלה – מי בעד אישור העברת העודפים הללו, ירים את ידו.
<מיקי לוי (יש עתיד):>
אנחנו נמנעים, לפחות אני, אני לא מדבר בשם כולם. הכסף היה צריך ללכת לכיסוי החוב הלאומי. זו פעם ראשונה בהיסטוריה שקורה דבר כזה, וזה לא בסדר.
<היו"ר משה גפני:>
שמונה. מי נגד?

<מיקי לוי (יש עתיד):>
זה לא בסדר.

<היו"ר משה גפני:>
לא. לא מדברים בהצבעה.

<מיקי לוי (יש עתיד):>
זה לא בסדר. הגענו כמעט ל-70 מיליארד שקל, וזה לא בסדר. עושים מאתנו צחוק. מעבירים מיליארדים מצד אל צד בדקה וחצי.

הצבעה

בעד – 8
נגד – 2 

בקשה מס' 04-018, משרד ראש הממשלה – אושרה.
<היו"ר משה גפני:>
שמונה בעד, שניים נגד.

<מיקי לוי (יש עתיד):>
אתה ואני לא נמצאים כאן הרבה שנים, גם היועצת המשפטית אומרת שהיא לא זוכרת דבר כזה.

<היו"ר משה גפני:>
מיקי, אני קורא אותך לסדר פעם ראשונה.

<באסל גטאס (הרשימה המשותפת):>
חותמת גומי.

<מיקי לוי (יש עתיד):>
לא כל מה שאתם עושים הוא בסדר.

<היו"ר משה גפני:>
05-007, משרד האוצר - - -
<זהבה גלאון (מרצ):>
אפשר לדעת מי הצביע בעד, אדוני?

<קריאות:>
- - -

<מיקי לוי (יש עתיד):>
עודפים זה יותר חמור, זה צריך ללכת לכיסוי החוב הלאומי.

<רועי פולקמן (כולנו):>
מי אמר?

<מיקי לוי (יש עתיד):>
בוודאי, זה מה שהחוק אומר.

<רועי פולקמן (כולנו):>
לא, החוק מאפשר - - -

<מיקי לוי (יש עתיד):>
זה בין הפעמים הראשונות בהיסטוריה שזה קורה. היא ותיקה והיא לא זוכרת את זה וגפני ותיק והוא לא זוכר את זה.

<היו"ר משה גפני:>
מי בעד 05-007, משרד האוצר, ירים את ידו.

<טמיר כהן:>
שמונה.

<היו"ר משה גפני:>
מי נגד? מי נמנע?

הצבעה

בעד – רוב
נגד – מיעוט
בקשה 05-007, משרד האוצר – אושרה.
<היו"ר משה גפני:>
הפנייה אושרה.

06-005, משרד הפנים – מי בעד הפנייה, ירים את ידו.

<מיקי לוי (יש עתיד):>
בדיחה. פשוט בדיחה.

<היו"ר משה גפני:>
מי בעד?

<טמיר כהן:>
שמונה.

<מיקי לוי (יש עתיד):>
זה לא רזרבות, זה לא העברות.

<באסל גטאס (הרשימה המשותפת):>
מתי הסבירו?

<סתיו שפיר (המחנה הציוני):>
 לא מסבירים את הפנייה?

<היו"ר משה גפני:>
הסבירו קודם. מי נגד? מי נגד?
<באסל גטאס (הרשימה המשותפת):>
זה זלזול, אדוני היושב-ראש.
<היו"ר משה גפני:>
לא, לא, לא. אתה טועה. יש זלזול, לא זה.

כמה נגד?

<טמיר כהן:>
שישה.

<מיקי לוי (יש עתיד):>
רביזיה על הכול.

<סתיו שפיר (המחנה הציוני):>
בשם כל האופוזיציה.

<טמיר כהן:>
אין בעיה.

<היו"ר משה גפני:>
כמה נגד?

<טמיר כהן:>
שישה.

הצבעה

בעד – 8
נגד – 6 

בקשה 06-005, משרד הפנים – אושרה.

<באסל גטאס (הרשימה המשותפת):>
אדוני היושב-ראש, אפשר הצעה לסדר?

<היו"ר משה גפני:>
אחרי ההצבעה. אני רוצה לסיים את העודפים.

<באסל גטאס (הרשימה המשותפת):>
פניתי ליועצת המשפטית היום.

<היו"ר משה גפני:>
היועצת המשפטית ענתה.

<באסל גטאס (הרשימה המשותפת):>
התרעתי כחבר ועדת הכספים שאני לא מקבל את החומר.
<היו"ר משה גפני:>
אני אתן לך הצעה לסדר בסוף ההצבעה על העודפים.

<באסל גטאס (הרשימה המשותפת):>
איך מצביעים על דבר שלא קיבלתי?

<היו"ר משה גפני:>
קיבלת. קיבלת.

<באסל גטאס (הרשימה המשותפת):>
אף אחד לא קיבל.

<היו"ר משה גפני:>
אין דבר כזה. מה זה לא קיבלת?

<באסל גטאס (הרשימה המשותפת):>
מי שקיבל, שירים את היד שלו.
<טמיר כהן:>
אתם לא מקבלים את זה במייל - - -

<באסל גטאס (הרשימה המשותפת):>
שלחת לנו לינק שלא נפתח. נכנסתי לאתר. אני והעוזרים שלי לא הצלחנו לראות את זה. אתה מביא לנו כאן מחטף של עוד כמה מיליארדים ועוד כמה מאות מיליונים. מה זה? מה זה?
<מיקי לוי (יש עתיד):>
תאמין לי, כבר עיניים מיואשות יש לי.
<היו"ר משה גפני:>
07-006, המשרד לביטחון פנים.
<באסל גטאס (הרשימה המשותפת):>
אני רוצה לשמוע את דעתה של היועצת המשפטית.
<היו"ר משה גפני:>
היא אמרה קודם.

<באסל גטאס (הרשימה המשותפת):>
מה היא אמרה? לא שמעתי.

<היו"ר משה גפני:>
היא אמרה שהיו דברים כאלה. זה על-פי החוק.

<מיקי לוי (יש עתיד):>
לא. היא אמרה שהיא לא זוכרת.
<היו"ר משה גפני:>
לגבי מה?

<באסל גטאס (הרשימה המשותפת):>
חברי ועדת הכספים מגיעים לישיבה ולא קיבלו והתריעו על זה. זו לא הפעם הראשונה שאני מתריע. מהשבוע שעבר לא מצליחים לקבל את החומר, חוץ מכאן על השולחן, דקות לפני שמתחילים את ההצבעה, זו שערורייה.
<היו"ר משה גפני:>
בבקשה, תענה.

<טמיר כהן:>
זה לא נכון. העניין מאוד ברור. במסגרת אותו נוהל אנחנו משקפים את כל הפניות לכל אזרחי מדינת ישראל, זה נמצא באתר הוועדה, זה לא מיילים נפרדים לחברים. חברי הוועדה מקבלים בנוסף הודעה שצירפנו חומר לשולחן הוועדה.
<היו"ר משה גפני:>
האם זה נמצא באתר?

<טמיר כהן:>
של הכנסת ושל הוועדה.

<שגית אפיק:>
אפשר להגיע לזה גם בלי הלינק שאתה שולח לחברי הוועדה?
<טמיר כהן:>
אפשר להגיע גם בלי הלינק.

<שגית אפיק:>
האם אפשר גם ממחשבים חיצוניים לכנסת?

<טמיר כהן:>
אפילו אם אתה נמצא בהונג-קונג אתה יכול להסתכל על ההודעות.

<מיקי לוי (יש עתיד):>
במקום לצמצם את החוב הלאומי, מעבירים אותו לילדים שלנו. זה מה שקורה.
<היו"ר משה גפני:>
מיקי, זה לא בסדר.

<מיקי לוי (יש עתיד):>
רגע, אני בזכות דיבור.

<היו"ר משה גפני:>
אתה לא בזכות דיבור. ממש לא.

<טמיר כהן:>
הלינק שאתם מקבלים זה בנוסף לגישה הישירה.

<באסל גטאס (הרשימה המשותפת):>
בדקת אם זה עובד?

<טמיר כהן:>
כן, זה עובד. אצלנו זה עובד ואין לנו אינטרנט אחר.

<באסל גטאס (הרשימה המשותפת):>
אתה יודע שזו לא הפעם הראשונה שבאתי אליך ואמרתי שזה לא עובד.

<טמיר כהן:>
אפשר להיכנס ישירות.

<היו"ר משה גפני:>
07-006, המשרד לביטחון פנים – מי בעד אישור הפנייה ירים את ידו. מי נגד?

הצבעה

בעד – 8
נגד – 7
בקשה 07-006, המשרד לביטחון – אושרה.

<טמיר כהן:>
שמונה בעד, שבעה נגד.

<היו"ר משה גפני:>
הפנייה אושרה.

<מיקי לוי (יש עתיד):>
כמובן אנחנו נגד התהליך.

<היו"ר משה גפני:>
 08-004, משרד המשפטים.

<מנואל טרכטנברג (המחנה הציוני):>
באיזה עמוד זה?

<היו"ר משה גפני:>
עמוד 9. מנו, אני רק רוצה שתדע, לא היית בהתחלה, לא מדובר פה על כסף שיש לדון עליו מה השימושים. הסביר נציג משרד האוצר שמדובר על כסף שלא ישתמשו בו יותר בשנת 2015. נגמר הסיפור הזה. הוא חוזר לכיסוי חובות של המדינה, או לא חשוב מה.
<מיקי לוי (יש עתיד):>
הוא לא חוזר לכיסוי חובות של המדינה, זו הבעיה.
<היו"ר משה גפני:>
מיקי, אני מסביר לו עכשיו.

<מיקי לוי (יש עתיד):>
גם אני מסביר למנו.

<היו"ר משה גפני:>
אל תסביר. אל תסביר. תגיד לו אחר-כך. הכסף הזה, לוקחים אותו, במקום לכסות חובות, או במקום שהוא יחזור לתקציב המדינה, על-פי הסיכום בין ראש הממשלה והשרים הנוגעים בדבר זה הולך להגדלת תקציב הביטחון. הכסף שעליו מדובר הוא לא כסף בשימוש, זה לא עודפים מחויבים - -
<סתיו שפיר (המחנה הציוני):>
סיכום שהיה מתי, גפני?
<היו"ר משה גפני:>
- - זה לא תקציב שמשתמשים בו לאיזה סעיף. אלה כספים שמעבירים לרזרבה, בגלל שאחרת הם חוזרים במקרה הטוב לכיסוי החובות.
<סתיו שפיר (המחנה הציוני):>
מתי היה הסיכום הזה?

<מנואל טרכטנברג (המחנה הציוני):>
עדיין אני רוצה לראות את זה.

<היו"ר משה גפני:>
זה בעמוד 9.

<מיקי לוי (יש עתיד):>
הדורות הבאים ישלמו את זה.

<סתיו שפיר (המחנה הציוני):>
מתי היה הסיכום הזה?

<היו"ר משה גפני:>
היועץ של הרמטכ"ל אמר.

<ששון חדד:>
24 בנובמבר בשעה 02:00 בלילה.
<סתיו שפיר (המחנה הציוני):>
זה היה בכתב. מתי הוא היה בעל פה?

<ששון חדד:>
שבוע לפני כן.
<סתיו שפיר (המחנה הציוני):>
זאת אומרת, לפני לא היה ידוע שהולכים להעביר - - -
<היו"ר משה גפני:>
בטח ידעו.

<ששון חדד:>
בטח שידעו, וזה נאמר גם על-ידי הוועדה המשותפת - - -

<סתיו שפיר (המחנה הציוני):>
לא שאלתי שאלת תם.

<ששון חדד:>
גם אני לא עונה תשובת תם. הוועדה המשותפת בזמנו התנגדה לתקציב, ורק אחרי שאמרנו להם שיש סיכום הם הצביעו בעד. וידענו, גם אתם ידעתם, מה שהסביר היושב-ראש לפני כן, שהתקציב שמצביעים עליו לא כולל את הסיכום הזה.
<סתיו שפיר (המחנה הציוני):>
אם יש סיכום תקציבי לפני מדוע נבחר שלא להכניס אותו לתקציב? מדוע לא לכלול אותו?
<ששון חדד:>
זה מה שעושים עכשיו?

<סתיו שפיר (המחנה הציוני):>
סליחה. מדוע הוחלט לא לכלול אותו?

<ששון חדד:>
אלה שאלות שאת יכולה לפנות לאוצר.

<קריאות:>
- - -

<סתיו שפיר (המחנה הציוני):>
מיקי, אני לא שומעת את התשובה.

<מיקי לוי (יש עתיד):>
מה הסך הכול הכללי של תקציב הביטחון, אדוני? 69 - - -
<סתיו שפיר (המחנה הציוני):>
אדוני אפשר תשובתך בבקשה לשאלתי?
<ששון חדד:>
תקציב הביטחון נטו בשנת 2015, הצבעתם עליו אתם, והוא בסך 56.9.
<מיקי לוי (יש עתיד):>
זה נגמר עם כל התוספות.

<ששון חדד:>
לא. זה לא כל התוספות. זה 56 נטו. אחרי מה שתצביעו היום, בתקווה שתצביעו בעד, זה יגיע ל-59.
<סתיו שפיר (המחנה הציוני):>
אדוני, אני מבקשת תשובתך.
<ששון חדד:>
כל מה שהועבר לפני כן - - -
<מיקי לוי (יש עתיד):>
לפי חשבוני כבר הגעתם ל-69.
<ששון חדד:>
נכון, היו עודפים נוספים של דולרים, שאני לא אכנס אליהם עכשיו.
<היו"ר משה גפני:>
לא דולרים.
<ששון חדד:>
59 זה תקציב שקלי. מעבר לזה יש עודפים,  שהצבעתם עליהם לפני כן, אני לא יודע על כמה הצבעתם, והרשאות להתחייב שעל זה תצביעו עכשיו.
<סתיו שפיר (המחנה הציוני):>
של כמה?

<ששון חדד:>
איליה הציג את זה. איליה, אתה יכול להציג את זה בבקשה?

<סתיו שפיר (המחנה הציוני):>
אפשר תשובתך - - -

<מיקי לוי (יש עתיד):>
איליה, לכמה הגיע תקציב הביטחון?

<היו"ר משה גפני:>
רגע. אי-אפשר כך.

<מיקי לוי (יש עתיד):>
אבל הוא לא יודע.

<סתיו שפיר (המחנה הציוני):>
אני שאלתי שאלה ואתם נכנסים לדברי, זה לא הוגן.

<היו"ר משה גפני:>
בסדר, דקה. 

<סתיו שפיר (המחנה הציוני):>
אני רק רוצה תשובה לשאלה. האם היה סיכום מוקדם?

<היו"ר משה גפני:>
רגע. תתארגנו עם תקציב הביטחון כמה בסך הכול הכללי יהיה בתקציב הביטחון השקלי. אם אפשר להגיד, אני מבקש, איליה, שתאמר. שנייה. סתיו באמצע השאלה - - -

<דניאלה פרתם:>
אני יכול לענות על שאלתה של סתיו שפיר.

<סתיו שפיר (המחנה הציוני):>
הוא התחיל לענות. אני מכבדת את רצונו לענות. היה סיכום בעל-פה והיה סיכום בוועדה המשותפת. מדוע למרות שהיה סיכום הוחלט שלא להכניס את זה לתקציב המדינה שעבר בכנסת בשלוש קריאות?
<דניאלה פרתם:>
הסכומים - - -

<סתיו שפיר (המחנה הציוני):>
אני עדיין אשמח לשמוע את תשובתו. סליחה.

<דניאלה פרתם:>
אין בעיה, אני אענה. מה שקורה שהסיכום, במיוחד לשנים קדימה, זה סיכום שמותנה בצעדים משמעותיים שמערכת הביטחון תבצע יחד אתנו, שנוגעים לשינויים מבניים בתקציב. זו הסיבה שהתקציב לא הוכנס לבסיס התקציב בשנת 2016.
<סתיו שפיר (המחנה הציוני):>
צעדים שהיא כבר ביצעה בשבועיים האחרונים?
<דניאלה פרתם:>
את מדברת על שנת 2016. לשנת 2015 כבר אי-אפשר להכניס לבסיס, ולכן זה צריך להיות בתוספות.

<סתיו שפיר (המחנה הציוני):>
שאלתי למה זה לא נכנס לבסיס, על אף שמדובר בהעברות ל-2015, לא ל-2016.

<דניאלה פרתם:>
אני אומרת: הסיכום נחתם לפני מספר שבועות, אחרי שתקציב המדינה כבר אושר, לא לפני.
<סתיו שפיר (המחנה הציוני):>
לא נכון. הסיכום הועבר לוועדה המשותפת.

<ששון חדד:>
הסיכום לא הועבר לוועדה המשותפת. הסיכום נחתם ב-24 בנובמבר בשעה 02:00.
<באסל גטאס (הרשימה המשותפת):>
 - - -

<ששון חדד:>
זה יום לפני או יומיים לפני. 
<סתיו שפיר (המחנה הציוני):>
אני אסביר את השאלה.

<ששון חדד:>
אני אתן לך תשובה. בסיכום עצמו – הצגתי את זה לפני כן באופן כללי – פתחנו עם האוצר דרך משותפת של כל מיני דברים שאנחנו עושים, חלק מהדברים האלה נעשים כבר עכשיו, כמו הקמת צוותים, כמו בחינה של דברים מסוימים, כמו עמידה בסיכומים מסוימים. אלה דברים שנעשים עכשיו. 
לאור העמידה החלקית הזאת סוכם בהסכם שיועמד עכשיו תקציב חלקי. הסיכום עצמו הרבה יותר גדול מהסכומים שנמצאים כאן, והם נוגעים ל-2016 עד 2020, לכן זה צעד בצעד. אנחנו עושים משהו – אנחנו מקבלים משהו - - -
<סתיו שפיר (המחנה הציוני):>
אני מבינה. אני אסביר שנייה את שאלתי.

<ששון חדד:>
שנייה. כל הפרטים שיש בסיכום אנחנו מציגים כרגע לוועדה המשותפת.
<סתיו שפיר (המחנה הציוני):>
אדוני, כדי שהתשובה תהיה ברורה. 

<היו"ר משה גפני:>
טוב.

<סתיו שפיר (המחנה הציוני):>
שנייה. 
<היו"ר משה גפני:>
אני באמצע הצבעות.

<סתיו שפיר (המחנה הציוני):>
סליחה, אדוני, הייתי בבית המשפט העליון בעתירה וחזרתי לפה ברגע שיכולתי. אני רק רוצה שאלה אחת כדי לחדד את הדברים.

<היו"ר משה גפני:>
בבקשה.

<סתיו שפיר (המחנה הציוני):>
אתם יודעים על תוספת תקציבית שהולכת להיות למשרד הביטחון לשנה מסוימת, תוספת שהיתה ידועה מראש וכולם ידעו, דיברנו על זה בוועדה עוד בימים שלפני ההצבעה על התקציב. כלומר, יודע משרד האוצר שהוא צריך לתכנן את התקציב כך שיהיו בתקציב עודפים ויהיו בתקציב מקומות שהם חלקם העברות תקציביות, לא רק עודפים, שאתם יודעים שתעבירו ממשרדים או מרזרבות למשרד הביטחון. כלומר אתם יודעים שתדאגו לכך שבמהלך שנת 2015 לא יהיה ניצול תקציבי של חלק מהתקציב, כי הכסף הזה צריך להגיע בסופו של דבר לביטחון.
<עודד פורר (ישראל ביתנו):>
גם ב-2016 זה יקרה, שאף אחד לא יופתע.
<סתיו שפיר (המחנה הציוני):>
כל הדברים האלה היו ידועים מראש. הם היו ידועים מראש לפני התקציב שתוקצב חודש לפני סוף השנה. היה אפשר לכלול את זה בתוך התקציב, ולכן שאלתי ולא קיבלתי על זה תשובה מספקת למה הוחלט שלא להכניס את זה לתקציב המדינה.
<ששון חדד:>
אני אתן לך תשובה ברורה. לא ידענו מראש שלושה דברים.
<היו"ר משה גפני:>
מר חדד, שנייה. תסיימי את השאלה ואתה תשיב. בקצרה, בגלל שאני נותן לה פריבילגיה, אבל אנחנו באמצע הצבעות. בבקשה, תשלימי למה לא הכנסתם את זה - - -
<סתיו שפיר (המחנה הציוני):>
השאלה גם לו וגם לאוצר. ידעתם למעשה שהתקציב שמגיע לכנסת לא משקף - - -
<היו"ר משה גפני:>
סתיו, לא לחזור כמה פעמים על זה.
<סתיו שפיר (המחנה הציוני):>
הסברתי. תודה.

<היו"ר משה גפני:>
תא"ל חדד, תשיב לחברת הכנסת סתיו שפיר – אם ידעתם, למה לא הכנסתם את זה בתקציב. בבקשה.
<ששון חדד:>
בסיכום עצמו יש חלקים שהיינו צריכים לעשות, האוצר לא ידע אם נעשה או לא, אנחנו כמובן התכוונו לעשות. ברגע שעשינו, זה מה שהגיע. גם הסכום עצמו שמופיע בסיכום הוא סכום שהיה תלוי בכל מיני דברים נוספים, זאת אומרת, היה שם טווח של סכום והיה יכול להיות גם אפס לצורך העניין. בסופו של דבר סוכם מה שסוכם, וזה קרה בימים האחרונים, לא קרה לפני כן.
<היו"ר משה גפני:>
תודה רבה. 08-004, משרד המשפטים - -

<סתיו שפיר (המחנה הציוני):>
אולי גם את התשובה של משרד האוצר לשאלה ששאלתי?

<היו"ר משה גפני:>
- - מי בעד?

<טמיר כהן:>
בעד – 9.
<היו"ר משה גפני:>
מי נגד?

<טמיר כהן:>
5 נגד.
הצבעה

בעד – 9
נגד – 5 

בקשה 08-004, משרד המשפטים – אושרה.
<היו"ר משה גפני:>
11-003, מבקר המדינה, מי בעד?

<טמיר כהן:>
תשעה.

<היו"ר משה גפני:>
מי נגד?

הצבעה
בעד – רוב
נגד – מיעוט
בקשה 11-003, מבקר המדינה – אושרה.
<היו"ר משה גפני:>
הפנייה אושרה. 12-005, גמלאות ופיצויים. מי בעד הפנייה, ירים את ידו.
<טמיר כהן:>
תשעה.

<היו"ר משה גפני:>
מי נגד?

<טמיר כהן:>
ארבעה.

הצבעה

בעד – 9
נגד – 4 

בקשה 12-005, גמלאות ופיצויים – אושרה.

<היו"ר משה גפני:>

13-020, הוצאות שונות. מי בעד?
<מיקי לוי (יש עתיד):>
הסעיף הזה ממש לא בסדר.
<היו"ר משה גפני:>
מי נגד?

<מיקי לוי (יש עתיד):>
לכיסוי חוב לאומי, שיביאו תקציבים. אני לא נגד משרד הביטחון.

הצבעה

בעד – רוב
נגד –  מיעוט
בקשה 12-020, הוצאות שונות – אושרה.
<היו"ר משה גפני:>
הפנייה אושרה.

<מיקי לוי (יש עתיד):>
מטילים על הילדים שלנו את החוב העתידי של מדינת ישראל. זה מה שקורה פה.

<שגית אפיק:>
תבקשו רביזיה על כולן.

<היו"ר משה גפני:>
הם ביקשו על הכול.

<מיקי לוי (יש עתיד):>
על הכול רביזיה.

<היו"ר משה גפני:>
15-007, משרד הביטחון. מי בעד? מי נגד?
<סתיו שפיר (המחנה הציוני):>
כמה כמה?

<טמיר כהן:>
שמונה. ועכשיו מי נגד? שלושה.

<היו"ר משה גפני:>
שמונה בעד, שלושה נגד.

הצבעה

בעד – 8
נגד – 3 

בקשה 15-007, משרד הביטחון – אושרה.
<היו"ר משה גפני:>
17-009, תיאום הפעולות בשטחים. מי בעד?
<טמיר כהן:>
שמונה.

<סתיו שפיר (המחנה הציוני):>
גפני, בסוף ההצבעות אני מבקשת גם את התשובה של האוצר לשאלה שלי.

<היו"ר משה גפני:>
מי נגד?

<טמיר כהן:>
ארבעה.

הצבעה

בעד – 8
נגד – 4 

בקשה 17-009, תיאום הפעולות בשטחים – אושרה.
<היו"ר משה גפני:>
ארבעה נגד, שמונה בעד. ההודעה אושרה.
19-012, משרד המדע, החלל והתרבות. למה מורידים? הוספנו להם.

<מיקי לוי (יש עתיד):>
הוספנו לו לפני שבוע.

<היו"ר משה גפני:>
מי בעד?

<טמיר כהן:>
שמונה בעד.

<היו"ר משה גפני:>
מי נגד?

<טמיר כהן:>
ארבעה.

הצבעה

בעד – 8
נגד – 4 
בקשה 19-012, משרד המדע, החלל והתרבות – אושרה.
<סתיו שפיר (המחנה הציוני):>
האם יש פה משרד שלא הוספנו לו והכנסנו לו בשבועיים האחרונים?

<היו"ר משה גפני:>
ההודעה אושרה. 20-004, משרד החינוך. מי בעד ההודעה?
<טמיר כהן:>
שמונה בעד.

<היו"ר משה גפני:>
מי נגד?

<טמיר כהן:>
שישה.

הצבעה

בעד – 8
נגד – 6 

בקשה 20-004, משרד החינוך – אושרה.
<היו"ר משה גפני:>
ההודעה אושרה. 23-004, משרד הרווחה. מי בעד?
<טמיר כהן:>
שמונה.

<היו"ר משה גפני:>
מי נגד?

<טמיר כהן:>
שישה.

הצבעה

בעד – 8
נגד – 6 

בקשה 23-004, משרד הרווחה – אושרה.

<היו"ר משה גפני:>
ההודעה אושרה. 26-006, המשרד להגנת הסביבה. מי בעד?
<מיקי לוי (יש עתיד):>
אין לך רוב, גפני, אתה לא יכול להצביע. אני שומר עליך. אין לך רוב.
<מכלוף מיקי זוהר (הליכוד):>
דקה, התייעצות סיעתית.

<מיקי לוי (יש עתיד):>
ממשיכים את ההצבעה, אדוני. ממשיכים את ההצבעה. אדוני, אני מבקש להמשיך את ההצבעה.

<היו"ר משה גפני:>
מי בעד, ירים את ידו. המשרד להגנת הסביבה, מה שאמרתי. תרים יד, מיקי. אי-אפשר לעצור הצבעה באמצע, זה לא בית כנסת חסידי - - -
<טמיר כהן:>
שמונה.

<מיקי לוי (יש עתיד):>
שבעה.

<טמיר כהן:>
שמונה. די, זה לא מכובד.

<מיקי לוי (יש עתיד):>
לא ספרתי אותה, טמיר.

<היו"ר משה גפני:>
מי נגד? כמה נגד?
<טמיר כהן:>
שישה.

הצבעה

בעד – 8
נגד – 6
בקשה 26-006, המשרד להגנת הסביבה – אושרה.

<היו"ר משה גפני:>
שמונה בעד. שישה נגד. ההודעה אושרה.
27-002, ביטוח לאומי. מי בעד ההודעה?

<טמיר כהן:>
שמונה.

<היו"ר משה גפני:>
מי נגד?

<טמיר כהן:>
שישה.

הצבעה

בעד – 8
נגד – 6
בקשה 27-002, ביטוח לאומי – אושרה.

<סתיו שפיר (המחנה הציוני):>
כמה עוד תקצצו בביטוח לאומי השנה?

<מיקי לוי (יש עתיד):>
ממה זה ירד בביטוח לאומי?

<היו"ר משה גפני:>
מהרזרבה.

<סתיו שפיר (המחנה הציוני):>
מהרזרבות ה"אימתניות" של הביטוח הלאומי.

<היו"ר משה גפני:>
ההודעה אושרה.

29-005, משרד הבינוי והשיכון. מי בעד?
<סתיו שפיר (המחנה הציוני):>
למה אתם מצביעים בעד?

<טמיר כהן:>
שמונה.

<היו"ר משה גפני:>
מי נגד?

<מיקי לוי (יש עתיד):>
אני לא מבין את הסכום, הוא כתוב בכתב יד.

<סתיו שפיר (המחנה הציוני):>
זאת לא אמורה להיות קואליציה חברתית?

<מיקי לוי (יש עתיד):>
מה הסכום בבקשה? אני לא מבין אותו.

<שגית אפיק:>
7.396.
<איליה כץ:>
7.396 מיליוני שקלים.

הצבעה

בעד – רוב
נגד – מיעוט
בקשה 29-005, משרד הבינוי והשיכון – אושרה.

<היו"ר משה גפני:>
ההודעה אושרה.

30-006, המשרד לקליטת עלייה. מי בעד ההודעה, ירים את ידו.

<טמיר כהן:>
שמונה.

<היו"ר משה גפני:>
מי נגד?

<טמיר כהן:>
שישה.

הצבעה

בעד – 8
נגד – 6 
בקשה 30-006, המשרד לקליטת עלייה – אושרה.

<היו"ר משה גפני:>
ההודעה אושרה.

32-005, תמיכות שונות. מי בעד ההודעה, ירים את ידו. מי נגד?

הצבעה

בעד – רוב
נגד – מיעוט
בקשה 32-005, תמיכות שונות – אושרה.

<היו"ר משה גפני:>
ההודעה אושרה.
34-007, משרד האנרגיה והמים. מי בעד? 

<טמיר כהן:>
שמונה.

<היו"ר משה גפני:>
מי נגד?

<טמיר כהן:>
שישה.

הצבעה

בעד – 8
נגד – 6
בקשה 34-007, משרד האנרגיה והמים – אושרה.

<היו"ר משה גפני:>
ההודעה אושרה.

36-007, משרד הכלכלה. מי בעד?
<טמיר כהן:>
שמונה.

<היו"ר משה גפני:>
מי נגד?

<טמיר כהן:>
שישה.

הצבעה

בעד – 8
נגד – 6 
בקשה 36-007, משרד הכלכלה – אושרה.

<היו"ר משה גפני:>
ההודעה אושרה.

37-005, משרד התיירות. מי בעד?
<טמיר כהן:>
שמונה.

<היו"ר משה גפני:>
מי נגד?

<טמיר כהן:>
שישה.

<סתיו שפיר (המחנה הציוני):>
גם מתיירות קיצצנו כמה פעמים בשבוע האחרון.

<מיקי לוי (יש עתיד):>
בטח, נו מה. יש משרד שלא קיצצנו?

<עודד פורר (ישראל ביתנו):>
לא רק שקיצצנו, גם העברנו.

הצבעה

בעד – 8
נגד – 6 
בקשה 37-005, משרד התיירות – אושרה.

<היו"ר משה גפני:>
ההודעה אושרה.

39-004, משרד התקשורת. מי בעד?

<סתיו שפיר (המחנה הציוני):>
ראש הממשלה מוכן לקצץ כל-כך הרבה מהמשרדים שלו?
<מיקי לוי (יש עתיד):>
הוא לא יודע. מרוב משרדים הוא לא יודע על איזה משרדים הוא אחראי.

<היו"ר משה גפני:>
הצבעה. סתיו, אחרי זה תבלבלי אותנו בהצבעה.

מי נגד?
<סתיו שפיר (המחנה הציוני):>
חלילה שאני אבלבל אתכם, גפני.

הצבעה

בעד – 7
נגד – 6 
בקשה 39-004, משרד התקשורת – אושרה.

<היו"ר משה גפני:>
מיקי, מה קרה? איך הצטמצם הפער? ההודעה אושרה.

מענקי בינוי ושיכון, 42-004. מי בעד ההודעה, ירים את ידו. 

<סתיו שפיר (המחנה הציוני):>
אפשר לשאול שאלה את משרד השיכון?

<היו"ר משה גפני:>
לא באמצע הצבעות.

<טמיר כהן:>
שמונה.

<סתיו שפיר (המחנה הציוני):>
משרד השיכון נמצא פה בזמן הקרוב?

<מיקי לוי (יש עתיד):>
זה מהדיור הציבורי?

<היו"ר משה גפני:>
מי נגד?

<מיקי לוי (יש עתיד):>
זה מהדיור הציבורי? אני רוצה להבין אם זה מהדיור הציבורי.

<היו"ר משה גפני:>
רזרבות.

<סתיו שפיר (המחנה הציוני):>
מה זה רזרבות? איזה רזרבות?

<מיקי לוי (יש עתיד):>
רזרבות של הדיור הציבורי?

<טמיר כהן:>
חמישה.

הצבעה

בעד – 8
נגד – 5 
בקשה 42-004, מענקי בינוי ושיכון – אושרה.

<היו"ר משה גפני:>
ההודעה אושרה. אני אחזור עוד פעם בסוף ההצבעה. אתם סתם - - -

<סתיו שפיר (המחנה הציוני):>
אלפי משפחות מחכות לדיור ציבורי - - -
<היו"ר משה גפני:>
בסדר, את יודעת שזה דמגוגיה, זה כסף שחוזר לאוצר.
<סתיו שפיר (המחנה הציוני):>
 - - -

<היו"ר משה גפני:>
טוב. את צודקת.

<סתיו שפיר (המחנה הציוני):>
זה לא צריך לחזור לאוצר. למה לא מעבירים את זה לדיור ציבורי?

<היו"ר משה גפני:>
45-001, תשלום ריבית ועמלות. מי בעד?

<סתיו שפיר (המחנה הציוני):>
כל השקר הזה שזה חוזר לאוצר. תגידו על כל התקציב שהתקציב חוזר לאוצר. באמת.

<היו"ר משה גפני:>
מי נגד?

<סתיו שפיר (המחנה הציוני):>
חושבים שחברי הכנסת פשוט סתומים.

הצבעה

בעד – רוב
נגד – מיעוט
בקשה 45-001, תשלום ריבית ועמלות – אושרה.

<היו"ר משה גפני:>
ההודעה אושרה.

46-005. אני מבקש רק הסבר. איליה, מקודם שאלו. אמרתי שתשיב כשנגיע. חוק חיילים משוחררים. מה זה מורידים? הרי הוספנו להם 171 מיליון.

<איליה כץ:>
אני אסביר.

<היו"ר משה גפני:>
בבקשה.

<איליה כץ:>
אני אסביר, אדוני היושב-ראש. כמו שהוסבר בוועדה בשבוע שעבר לפי האומדנים העדכניים היתה נדרשת תוספת תקציב בחימ"ש לשנת 2015, ולפיכך נעשתה העברה תקציבית בשביל לעמוד באומדן הביצוע לשנת 2015.
<היו"ר משה גפני:>
למה היינו צריכים להעביר כשיש פה רזרבה?
<איליה כץ:>
מה שמדובר פה זה עודף לא מחויב משנת 2014. מדובר בכסף שלא נעשה בו שימוש משנת 2014.

<עודד פורר (ישראל ביתנו):>
זה לא מה שהופיע בפנייה, הפנייה היא לשנת 2015.
<היו"ר משה גפני:>
לא. הפנייה היא משנת 2014. כתוב.

<איליה כץ:>
הפנייה לוקחת עודף לא מחויב משנת 2014 ומעבירה אותו - - -

<היו"ר משה גפני:>
אני אומר לך שב-2016, בעזרת השם, אם אני היושב-ראש, זה לא יהיה יותר. תצטרכו שנדע לפני זה על מה מדובר.

<מיקי לוי (יש עתיד):>
במרץ הם יבואו להעברות - - -

<היו"ר משה גפני:>
אבל הם יצטרכו להסביר. אם לא נדע את ההסבר לפני הישיבה, אני פשוט מחזיר להם את זה.

<סתיו שפיר (המחנה הציוני):>
גפני, למה איליה לא טרח לספר לנו על כל זה בפעם הקודמת שהצבענו על זה? הוא ידע הרי שיש שם עודף לא מחויב. למה לא אמרת לנו? איליה, למה לא אמרת לנו?
<היו"ר משה גפני:>
תעשי לי טובה.
<סתיו שפיר (המחנה הציוני):>
מה זאת אומרת? שאלה לגיטימית לחלוטין.
<היו"ר משה גפני:>
אין תשובה על זה.

<סתיו שפיר (המחנה הציוני):>
שהוא יגיד לי שאין תשובה.

<היו"ר משה גפני:>
בבקשה, תענה לה.

<איליה כץ:>
חברת הכנסת שפיר, אנחנו מעבירים את הפניות, כל נושא לגופו. כל פנייה עוסקת בנושא אחד.
<סתיו שפיר (המחנה הציוני):>
תענה לי על השאלה. אנחנו מדברים על אותה תוכנית תקציבית. למה לא אמרתם לנו - - -
<איליה כץ:>
אנחנו מדברים על שנה תקציבית אחרת.

<סתיו שפיר (המחנה הציוני):>
לא, אנחנו מדברים על עודפים מ-2014 ל-2015, זו אותה שנה תקציבית.

<איליה כץ:>
עשינו פנייה תקציבית - - -

<סתיו שפיר (המחנה הציוני):>
למה לא אמרת לנו? ידעת.

<איליה כץ:>
חברת הכנסת שפיר - - -

<היו"ר משה גפני:>
אוקיי. הבנו. הבנו.

<סתיו שפיר (המחנה הציוני):>
הוא לא ענה. הוא לא סיים.

<איליה כץ:>
אנחנו משתמשים בעודפים הלוא מחויבים - - -

<מיקי לוי (יש עתיד):>
אורלי, איך לא היית פה? לקחו מהדיור הציבורי עכשיו.

<סתיו שפיר (המחנה הציוני):>
מיקי, סליחה. הוא עונה על השאלה.

<אורלי לוי אבקסיס (ישראל ביתנו):>
שעה אי-אפשר להשאיר אתכם לבד?

<היו"ר משה גפני:>
אורלי, לא. אורלי, זו בדיחה.

<סתיו שפיר (המחנה הציוני):>
שיסיים לענות על השאלה, עצרו אותו באמצע.

<קריאה:>
- - -

<מיקי לוי (יש עתיד):>
מרזרבות. נכון, מרזרבות.

<סתיו שפיר (המחנה הציוני):>
מיקי. שנייה. הוא היה באמצע תשובה.

<היו"ר משה גפני:>
סתיו, אפילו אני הבנתי. הוא אמר שזו פנייה - - -

<סתיו שפיר (המחנה הציוני):>
הוא לא סיים לענות, ואני בטוחה שלא הבנת. גפני, עם כל הכבוד, אני בטוחה שאף אחד פה לא הבין. אני שואלת למה לא אמרת לנו. שאלה מאוד פשוטה.

<איליה כץ:>
אני מתנצל, אבל גם אני לא ממש מבין את השאלה. אני אנסה בכל זאת לענות.

<סתיו שפיר (המחנה הציוני):>
למה כשהגעת לפה לבקש - - -

<היו"ר משה גפני:>
סתיו, תני לו לענות.

<סתיו שפיר (המחנה הציוני):>
הוא אמר שהוא לא הבין, אני מסבירה לו.

<איליה כץ:>
כל פנייה עוסקת בנושא אחד ספציפי. כמו שמופיע בנוהל, לפי זה אנחנו עובדים. כל פנייה עוסקת בנושא ספציפי.
<היו"ר משה גפני:>
בשנה הבאה התשובה הזאת לא תספק, שתדע. לא בשנה הבאה, סליחה, באמצע תשע"ו.

<מיקי לוי (יש עתיד):>
מרץ.

<היו"ר משה גפני:>
מה שמכונה "מרץ 2016".

46-005, חוק חיילים משוחררים. מי בעד ההודעה?

<סתיו שפיר (המחנה הציוני):>
אתם לא יכולים להצביע בעד. תתנגדו לזה.

<היו"ר משה גפני:>
מי נגד?

<סתיו שפיר (המחנה הציוני):>
משרד האוצר פשוט שיקר לכם פה בוועדה. תתנגדו לזה. זה לא נכון להצביע בעד. היה להם את המידע הזה והם בכוונה לא הביאו את זה לידיעת ועדת הכספים.

הצבעה

בעד – 8
נגד – 5
בקשה 46-005, חוק חיילים משוחררים – אושרה.

<היו"ר משה גפני:>
ההודעה אושרה. שמונה נגד חמישה. ההודעה אושרה.

47-004, רזרבה כללית. מי בעד אישור ההודעה, ירים את ידו. מי נגד?

<אורלי לוי אבקסיס (ישראל ביתנו):>
אני רוצה להגיש רביזיה על ההעברה - - -

<היו"ר משה גפני:>
בסדר.

הצבעה

בעד – 8
נגד – 5
בקשה 47-004, רזרבה כללית – אושרה.

<היו"ר משה גפני:>
ההודעה אושרה.

דיור ממשלתי, 51-006. מי בעד ההודעה ירים את ידו. מי נגד?

<מיקי לוי (יש עתיד):>
מה זה "דיור ממשלתי", אדוני?

<היו"ר משה גפני:>
דיור ממשלתי, כבר דיברנו על זה פה בהעברות.

<מיקי לוי (יש עתיד):>
אני לא זוכר את זה. מה זה "דיור ממשלתי", חברים?

<היו"ר משה גפני:>
בבקשה. איליה, מה זה דיור ממשלתי? סגן שר האוצר לשעבר לא יודע מה זה הדיור הממשלתי. בבקשה, תסביר לו.

<איליה כץ:>
הדיור הממשלתי זה סעיף תקציבי שמאגם תקציב למשרדי ממשלה אחרים לטובת השכרת מבנים.

<היו"ר משה גפני:>
לאיזה צורך?

<איליה כץ:>
שימוש משרדי ממשלה אחרים.

<היו"ר משה גפני:>
ברור. חשבת שתתפוס פה את הדיור הציבורי עכשיו?
<מיקי לוי (יש עתיד):>
לא. אז למה לא העברתם את זה לכיסוי החוב הלאומי?

<היו"ר משה גפני:>
נכון, זו שאלה טובה. נדמה לי שלא שאלת אותה היום... מי בעד אישור ההודעה, ירים את ידו. 

<אורלי לוי אבקסיס (ישראל ביתנו):>
משרד הביטחון זקוק לכסף של דיירי הדיור הציבורי, אדוני היושב-ראש?

<היו"ר משה גפני:>
על זה הצבענו, נכון, בלבלו אותו. 54-010, רשויות פיקוח. מי בעד? מי נגד?

הצבעה

בעד – 8
נגד – 5
בקשה 54-010, רשויות פיקוח – אושרה.

<היו"ר משה גפני:>
ההודעה אושרה. רשות האוכלוסין, ההגירה ומעברי הגבול, 68-004. מי בעד? מי נגד?

הצבעה

בעד – 8
נגד – 6
בקשה 68-004, רשות האוכלוסין, ההגירה ומעברי הגבול – אושרה.

<היו"ר משה גפני:>
ההודעה אושרה. 83-022. מי בעד ההודעה של הוצאות פיתוח אחרות, ירים את ידו. מי נגד?
הצבעה

בעד – 8
נגד – 5
בקשה 83-022, הוצאות פיתוח אחרות – אושרה.

<מכלוף מיקי זוהר (הליכוד):>
הם חמישה.

<עודד פורר (ישראל ביתנו):>
חמישה, לא שישה. הצבעתי בטעות עם אורלי.

<היו"ר משה גפני:>
זה שמונה שישה. זה כל הזמן שמונה שישה.

<מכלוף מיקי זוהר (הליכוד):>
אורלי נכנסה. הם לא יכולים להצביע, גם אורלי וגם עודד.

<היו"ר משה גפני:>
הבנתי. בכל אופן זה שישה.

<אורלי לוי אבקסיס (ישראל ביתנו):>
אני מצביעה מעכשיו.
<היו"ר משה גפני:>
אני עובר להעברה למשרד הביטחון - -

<אורלי לוי אבקסיס (ישראל ביתנו):>
רביזיה.

<היו"ר משה גפני:>
- - מספר פנייה לוועדה, 193 עד 200, 203, 206. זה הגדלת תקציב ב-2.520 מיליארד. הגדלת התקציב מותנית בהכנסת של 1.549 מיליארד, תוספת של 28 תקני כוח-אדם במשרד הביטחון. ועדת הכספים נדרשת לאשר את המסגרת, והדיון בפנייה הזאת של כל מה שנלווה גם להגדלת תקציב הביטחון וגם לתקני כוח-אדם יידון בוועדה המשותפת לוועדת הכספים ולוועדת החוץ והביטחון. מי בעד הפניות, ירים את ידו. מי נגד?
הצבעה

בעד – 8
נגד – 6
פניות 193-200, 203, 208 – אושרו.

<היו"ר משה גפני:>
הפנייה אושרה. יש רביזיות על כל ההעברות שנעשו, גם על העודפים וגם על הפנייה הזאת יש רביזיה שתוצבע בעוד חצי שעה, בשעה 11:55. ב-11:55 יוצבעו הרביזיות.
<אורלי לוי אבקסיס (ישראל ביתנו):>
אדוני היושב-ראש, יש פה העברה אחת שיכול להיות שיש אתה בעיה והיא מנוגדת לחוק. כשדברתי עכשיו עם פקידי ממשלה, ההעברה מדברת על שכירות משרדים ממשלתיים. הכסף של השכירות מגיע למשרד השיכון, ולכן יש שם עודפים. מאחר שחוק הדיור הציבורי נכנס לתוקף בלי שינויים, הוא צובע את כל התגמולים שמגיעים משכירות דירה, מקניות וכדומה לשימוש נטו לדיור הציבורי. הם אמרו שיש פה שכירות של משרדים ממשלתיים שיושבים בדיור ציבורי. לפי מה שהבנתי מהפקידות פה בכספים האלה מדובר, ואם אכן בכספים האלה מדובר זו עבירה על החוק כי זה חוק כתוב.
<היו"ר משה גפני:>
אם זו עבירה על החוק, עבירה על החוק, שיישא באחריות.
<אורלי לוי אבקסיס (ישראל ביתנו):>
בבקשה, אני רוצה התייחסות. מאיפה הכספים האלה של משרד השיכון?

<איליה כץ:>
אני אחדד, שנייה. זה לא משרד השיכון. דובר בסעיף של דיור ממשלתי. זה השכירות - - -

<אורלי לוי אבקסיס (ישראל ביתנו):>
לא על דיור ממשלתי. הם פה בתוך משרד השיכון, מה שהראה לי חבר הכנסת מיקי לוי. מדברים על רזרבות של משרד השיכון. אם הרזרבות האלה בגין שכירות זו עבירה על החוק. אם אכן זה בגין שכירות של מבני ציבור זו עבירה על החוק ואסור לכם לעשות את זה. כל שקל שנכנס משכירות ומקנייה של דיור ציבורי חייב להיות כסף צבוע אך ורק לדיור הציבורי. לכן כל הנושא הזה תעבירו עכשיו לאישור של הייעוץ המשפטי, כי אם לא, אני אלך - - -
<היו"ר משה גפני:>
אני עושה הפסקה של שתי דקות.

<(הישיבה נפסקה בשעה 11:21 ונתחדשה בשעה 11:23.)>
היו"ר משה גפני:
אני מתנצל בפני חברי הוועדה, הממשלה לא מפסיקה להביא לנו פניות נוספות של העברות.

יש פנייה אחת של עודפים ושתי חוברות. 

אנחנו נתחיל בעודפים של משרד השיכון. 

הסבר לפנייה 29010.

יובל טלר:


אני רפרנט שיכון ממשרד האוצר. 


הפנייה נועדה לתקצוב עודפים משוריינים בתקציב המשרד בסך כ-3.7 מיליון שקל למטרות של מימוש מכרזים אשר יצאו בסוף שנת 2014. התקציב עבורו לא חויב, אבל שוריין על-ידי החשב הכללי, ולכן הם מועברים כתקציב משוריין למטרות ייעודיות, לאותן התקשרויות שאליהן יצא המשרד. 

מיכל רוזין (מרצ):

זה נשאר באותו משרד?

יובל טלר:

זה נשאר באותו משרד, זה עובר לאותן תקנות שבהן ההתחייבויות בוצעו. העבודות שמועברות לתקצוב עבודות מחקר שהמשרד עושה.

אראל מרגלית (המחנה הציוני):

מחקר במשרד השיכון?

יובל טלר:

כן. המשרד עושה מחקר בנושא של הדיור המוגן בישראל. הוא עושה בנושא של רעידות אדמה. בנושא של ביצוע עבודות על-ידי קבלנים רשומים אצל רשם הקבלנים. תחומי העיסוק של המשרד, אז גם המשרד מבצע מחקר וייעוץ בתחומים האלה. 

אראל מרגלית (המחנה הציוני):

עכשיו אנחנו צריכים לממן גם מדען ראשי למשרד השיכון והבינוי?

יובל טלר:

לא, לא מדובר במדען ראשי. מדובר בפעולות שנמצאות בליבת העשייה של המשרד, ולכן המשרד מרכז את העיסוק בתחומים האלה. 

היו"ר משה גפני:

אנחנו עוברים לחוברת הראשונה.

סתיו שפיר (המחנה הציוני):

סליחה. אם הקואליציה לא מתעניינת בהעברות תקציביות. אנחנו ועדת כספים, התכנסנו, מי שפה, פה. מי שלא פה, לא פה ונצביע. 

היו"ר משה גפני:

אבל ניפול בהצבעה...

סתיו שפיר (המחנה הציוני):

אני לא מבינה את הרעיון - - -

הקואליציה לא מגיעה לוועדה. אנחנו פה - - - אנחנו נצביע - - -

אורלי לוי אבקסיס (ישראל ביתנו):

אדוני היושב ראש, אנחנו מסתכלים על מה שעבר בשבוע שעבר גם כן ממשרד השיכון. יש פה גם סעיפים של רזרבות כללי. 

היו"ר משה גפני:

רזרבה כללית זה לא המשרד. תשאלי אותם, זה הוצבע. 

אורלי לוי אבקסיס (ישראל ביתנו):

נציגי משרד השיכון. 

בשבוע שעבר הועברו פה כספים, בחלקם סיוע לחסרי דיור, סיוע מיוחד - מה זה הסיוע המיוחד? סיוע בשכר דירה, עולים חדשים, סיוע לוותיקים – כל הכסף הזה הועבר? הועבר לאן? – זו שאלה ראשונה.

שאלה שנייה, לגבי הפירוט. יש פה חוסר בפירוט, ולכן אנחנו לא יודעים אם בעצם העובדה יש פה עבירה על החוק. כי אם היה ובחלק מההעברות האלה, והיה אפילו שקל אחד שהוא אפילו משוכרים ציבוריים הוא שקל צבוע שאי אפשר להעביר אותו הלאה. לכן אני הייתי רוצה פירוט יותר מעמיק על כל אותן העברות שנעשו פה בשבוע שעבר והיום. 

יובל טלר:

ניתן פירוט מעמיק גם לגבי הפניות האלה בזמן העברת הפנייה בשבוע שעבר. 

אורלי לוי אבקסיס (ישראל ביתנו):

לא. לא כי אני שומעת מחלק מהפקידים פה, תסלח לי, שזה משוכרים ציבוריים. שוכרים ציבוריים נמצאים בדיור של דיור ציבורי, ולכן הכספים האלו צבועים. 

יובל טלר:

כלל התקציב של הדיור הציבורי לא נמצא בסעיף 42, נמצא בסעיף 70. סעיף 42 הוא סעיף הסיוע בשכר דירה. 

אורלי לוי אבקסיס (ישראל ביתנו):

כן, אבל יש פה גם סיוע למחוסרי דיור. 

יובל טלר:

נכון, כשהסיוע ניתן כסיוע בשכר דירה, לא בדיור ציבורי. 

אורלי לוי אבקסיס (ישראל ביתנו):

אז למה זה מופיע בכמה שונות. כי אם סיוע בשכר דירה עומד על שני רגליים כסיוע בשכר דירה, ככותרת סיוע בשכר דירה, מדוע אנחנו צריכים כותרות אחרות בסעיפים אחרים? למה זה לא אותה תחת אותה כותרת?

יובל טלר:

זה בגלל אופי הפעילות. 

אופי הפעילות בסיוע בשכר דירה הוא אופי פעילות חודשי, וכל חודש מועבר תקציב לאותם אנשים. לעומת זאת בדיור הציבורי מדובר בהתקשרויות בחוזים ארוכי טווח, בסוף שוכרים בדיור הציבורי מתגוררים בדירות שלהם במשך הרבה מאוד שנים, נעשות פעילות תחזוקה שהן פעולות ארוכות טווח גם תחזוקת עומק, וגם תחזוקת שבר, וגם כל פעולות הניהול. 

אורלי לוי אבקסיס (ישראל ביתנו):

מה אתה בעצם מנסה להגיד לי? – שהשוכרים הציבוריים שיושבים בדירות של דיור ציבורי, אנחנו צריכים להגיד להם תודה כי הם מתחזקים את הדירות בעבור עצמם?

יובל טלר:

לחלוטין לא. 

אורלי לוי אבקסיס (ישראל ביתנו):

אז אתה אמרת לי עכשיו – יש פה עניינים של תחזוקה שוטפת. אתה יודע מה זה? שיפנו ויחסכו גם את התחזוקה שלהם. 

יובל טלר:

תחזוקה שוטפת שמשרד השיכון מבצע מתקציבו, על זה אנחנו מדברים. 

אורלי לוי אבקסיס (ישראל ביתנו):

שמשרד השיכון מבצע לשוכרים ציבוריים. 

יובל טלר:

לדירות ציבוריות. לשוכרים בדיור הציבורי.

אורלי לוי אבקסיס (ישראל ביתנו):

יש הבדל בין שוכרים בדיור ציבורי, לבין שוכרים ציבוריים. העניין הוא כזה, שוב פעם. סיוע לחסרי דיור וסיוע בשכר דירה תסביר לי את השוני, למה הם צריכים להגיע בסעיפים נפרדים? אם זה אותו דבר למה הוא מופיע בסעיפים נפרדים, אלא אם כן זה משהו אחר.  

יובל טלר:

אופי הסיוע ניתן בדרכים אחרות. פה הוא ניתן באמצעות סיוע בשכר דירה, באמצעות השתתפות בשכר דירה, השתתפות חודשית. 

אורלי לוי אבקסיס (ישראל ביתנו):

וזה לא משנה, בכל מקרה לקחו מהם כסף. 

אני רוצה לשאול אתכם, האם אתם מודעים לכך שאותה חברה שנכנסה היום לנהל את הסיוע בשכר דירה, שהוציאו אותה, עשו אותה מיקור חוץ, והמערכת שלה לא עובדת, ולכן הדיירים שאמורים לקבל בתחילת החודש את ההשתתפות, לא מקבלים אותה, ולכן יכול להיות יש גם רזרבה בגלל בעיות במערכת, שאת הרזרבה כבר לקחתם והעפתם הלאה למשרד הביטחון. 

האם אתם מודעים לזה שישנם שוכרים שלא מקבלים את ההשתתפות בגלל שהמערכת הממוחשבת לא עובדת? התייעצת עם משרד השיכון, אתם יודעים למה הכסף לא עבר?

יובל טלר:

בוודאי שנעשתה התייעצות עם משרד השיכון. 

אורלי לוי אבקסיס (ישראל ביתנו):

הוא אישר להעביר את הכסף למשרד הביטחון?

יובל טלר:

היה אישור. 

אורלי לוי אבקסיס (ישראל ביתנו):

שר השיכון אישר להעביר כסף מסיוע בשכר לדירה לחסרי דיור, יכול להיות לאלה שמסתובבים עם תעודת זכאות של הדיור הציבורי למשרד הביטחון? כי אני קיבלתי תגובות אחרות בטלפון קצר שעשיתי עכשיו. 

יובל טלר:

לא מדובר באנשים שמסתובבים וואוצ'ר לסיוע ולא קיבלו סיוע. מדובר בעודפים שנוצרו ביחס לקריטריונים הקיימים. וביחס לקריטריונים הקיימים המשרד צפה שלקראת סוף השנה אנחנו עושים איזושהי תחזית ביצוע, ותחזית הביצוע הראתה שחלק גדול מהתקציב אותה העברה שנתבקשה פה - - - לקראת סוף השנה. 

אורלי לוי אבקסיס (ישראל ביתנו):

אנחנו כבר מדברים פה כמעט על 100 מיליון שקל למשרד השיכון. כולם פה מחוסרי דיור. זה פשע, אתם מוסיפים פשע על פשע, אתה מודע לזה. לא מספיק לקחו כמעט 3 מיליארד בניגוד להוראות, ובניגוד להחלטת ממשלה מ-2002. אתם פה לאור היום לוקחים 100 מיליון שקלים מסיוע לשכר דירה לחסרי דיור ומעבירים אותו למשרד הביטחון. 

יובל טלר:

התקציב לא הועבר למשרד הביטחון, התקציב הועבר למשרד הרווחה. 

אורלי לוי אבקסיס (ישראל ביתנו):

אז זה יותר קל לנו כי זה למשרד הרווחה? 

יובל טלר:

לא, זה לא יותר קל.

אורלי לוי אבקסיס (ישראל ביתנו):

למה יש עודפים בכלל שם? יש שם חוסר.  יש אנשים שעומדים בתור לא רק לזכאים. יש זכאים לשכר דירה, ויש זכאים לדיור ציבורי. יש שני עמותות נפרדות. 

מיקי לוי (יש עתיד):

לא, זה כאילו שזה שעבר למשרד הרווחה, אז זה אספירין?

אורלי לוי אבקסיס (ישראל ביתנו):

אז זה כאילו אנחנו אסור לנו להתלונן. 

מיקי לוי (יש עתיד):

אנחנו עכשיו צריכים להרגיש לא נעים. 

אורלי לוי אבקסיס (ישראל ביתנו):

בדיוק. 

היו"ר משה גפני:

תגיד, אני צריך לדאוג למשרד האוצר יותר מכולנו?

אורלי לוי אבקסיס (ישראל ביתנו):

אדוני היושב ראש, אני מבקשת, או דורשת שכל הנושא של העברות הכספים שנעשו במשרד השיכון, בדיקה מחודשת כי יש מצב שהפכו את ועדת כספים לשותפה לעבירה על החוק. מפורט אני רוצה.

היו"ר משה גפני:

אני מבקש לבדוק את מה שחברת הכנסת אורלי לוי אמרה. אני מבקש, תבדקו את זה באופן יסודי, בגלל שאם באמת התברר שהיא טוענת טענות צודקות, נצטרך לעשות סיפור שלם בכל העניין הזה. אני מבקש לבדוק. לא לענות על רגל אחת.  

אני עובר להצבעות.

אני חוזר לבקשת העודפים של משרד השיכון, שזה תפעול משרד הבינוי והשיכון – עודף שלא אושר כשהעברנו את כל העודפים, זה כבר היה אז. 

אראל מרגלית (המחנה הציוני):

זה כל המחקר הזה?

היו"ר משה גפני:

לא, זה התפעול. 

בקשה נפרדת – העמוד הזה. 

אורלי לוי אבקסיס (ישראל ביתנו):

תגיד לי, זה שמחלקים לנו את זה בסלאמי – יהיה לנו יותר קל לבלוע את זה?

היו"ר משה גפני:

לא, יהיה קשה לבלוע. גם אני בולע את זה, אבל עם כל הכבוד  - - -

סתיו שפיר (המחנה הציוני):

יהיה יותר מבלבל ולא תוכלי להבין על מה את מצביעה. 

היו"ר משה גפני:

אבל עם כל הכבוד, הם מביאים לי את זה ככה עכשיו במסות. 

29010 - מי בעד אישור ההודעה ירים את ידו?

הצבעה

בעד – 7 

נגד – 6 

הודעה 29010 אושרה.

היו"ר משה גפני:

7 בעד, 6 נגד, ההודעה עברה.  

היו"ר משה גפני:

סתיו, אני לא מביא לוועדה מה שהגיע ביומיים האחרונים. 

מיקי לוי (יש עתיד):

טמיר, עשיתי רביזיה על הכול. 

היו"ר משה גפני:

על הביטחון יש הצבעה יש הצבעה בחמישה לשתיים עשרה.  

מספר פנייה לוועדה 12-14 - מי מסביר את הפנייה הזאת?

אורלי לוי אבקסיס (ישראל ביתנו):

אדוני היושב ראש, מה דעתך שכדי לפתור את הנושא של העוני במדינת ישראל נעשה עבדות ילדים כמו בהודו ובסין? - - - מתנה לבר-מצווה – צא לעבוד.

היו"ר משה גפני:

פנייה 12-14.

אורלי לוי אבקסיס (ישראל ביתנו):

אם הייתם משקיעים שתי דקות הייתם יודעים איזה נזק אתם עושים לאותם ילדים, רועי פולקמן. 

ניר אמסל:

הפנייה הזאת מבקשת לבצע העברה לתקציב - - - 

אורלי לוי אבקסיס (ישראל ביתנו):

רועי, החוק הזה לא יעבור – על גופתי. אתם - - - ילדים לעבודה. תוציאו את הקשישים, את הנכים, ילדים - - - 

רועי פולקמן (כולנו):

אני לא יודע במה מדובר.

אורלי לוי אבקסיס (ישראל ביתנו):

אני לא יודע במה מדובר, חוצפה. אני מתעסקת בילדים – פרוטוקול אני יכולה לעשות. ההצעה של כולנו להוציא ילדים בני 13 לעבודה כדי שהמשפחה תעלה מקו העוני – תתביישו לכם. איבדתם את הראש. אני השקעתי על זה שתי קדנציות, תאמין לי, ועצרתי את זה בגופי. 

רועי פולקמן (כולנו):

בכלל לא בדקת - - -

אורלי לוי אבקסיס (ישראל ביתנו):

אני לא בדקתי?

היו"ר משה גפני:

אורלי, אבל זה לא על סדר היום. 

רועי פולקמן (כולנו):

היא יורה על אוטומט, על אוטומט.

היו"ר משה גפני:

רועי, מה זה הדבר הזה?

אורלי לוי אבקסיס (ישראל ביתנו):

מזל שיש אותי, אחרת – הכול מתחת לרדאר אצלכם.  זה פתרון לעוני. אתה יודע בדיוק מי ינוצלו שם, הילדים של המשפחות החלשות. 

ניר אמסל:

אני רפרנט במשרדים מינהליים באגף תקציבים. 

הפנייה הזאת מבקשת לבצע העברה של כ-10 מיליון שקלים לתקציב הפיתוח של משרד האוצר, כדי לבצע את הפעולות הבאות: תגבור של כ-7 מיליון שקלים לתקציב מרכב"ה. מרכב"ה זה מערכת מחשוב לניהול לוגיסטי, פיננסי, וכוח אדם של משרדי הממשלה. הפנייה מבוצעת ועיקר הסכום מועבר בעצם לנציבות שירות המדינה לצורך תמיכה, לצורך ביצוע התאמות במערכת לביצוע הרפורמה בנציבות שירות המדינה. יש העברות נוספות עבור תקציב מרכב"ה לדוגמת העברה מוועדת הבחירות לצורך הטיפול השוטף ושירותי תמיכה ליווי בעת הצורך וביצוע השקות משלימות לצורך תמיכה בוועדת הבחירות.

בנוסף, אנחנו מבקשים להעביר פה 3.3 מיליוני שקלים למערך הגבייה הממשלתי שבעצם מוקם מתוקף החלטת ממשלה, בהמשך להחלטת ממשלה 545 מיום 14 ליולי 2013, לצורך אכיפה או ביצוע גבייה מרוכזת של אגף החשב הכללי על חובות שקיימים במשרדי ממשלה. כמו שאמרתי כ-7 מיליון שקלים לתקציב מרכב"ה לצורך תמיכה בפונקציות נדרשות. 

היו"ר משה גפני:

אני עוצר את הנושא בדיון של העברות. תודה רבה. 

<הישיבה ננעלה בשעה 11:45.>

